APM Kedah laksana penambahbaikan dalam SAR ketika bencana

BALING, 23 Februari- Angkatan Pertahanan Awam Malaysia (APM) Kedah melaksanakan beberapa penambahbaikan bagi operasi mencari dan menyelamat (SAR) dalam usahanya mengekalkan momentum lebih cekap dan berkesan semasa berdepan bencana atau sebarang kecemasan.Pengarah APM Kedah, Left Kol Awang Askandar Ampuan Yaacub berkata, penambahbaikan itu membabitkan komponen seperti mekanisme pengurusan pasukan, kerjasama berkumpulan, masa tindak balas dan memperbaiki semula koordinasi komunikasi agar lebih baik daripada sebelumnya."Selepas Eksesais SAR Zon Utara tahun lepas kita dapati ada komponen yang boleh kita tambah baik untuk dibuat di Zon Selatan, namun masih menggunakan skop tugasan yang sama iaitu APM sebagai agensi tindak balas terhadap bencana dan sekretariat pengurusan bencana peringkat daerah serta negeri."Jadi untuk eksesais kali ini, kita membuat penambahbaikan termasuklah kecekapan dan kemahiran anggota, kekuatan anggota dan logistik serta ilmu kemahiran," katanya kepada pemberita selepas menghadiri Eksesais SAR APM Kedah Zon Selatan di Dusun Tok Wak Desa Sentosa, di sini.

Awang Askandar berkata eksesais seumpama itu memberi ruang dan peluang kepada pegawai serta anggota terlibat membuat latihan sebagai persediaan untuk tindakan lebih cekap semasa bertugas di lapangan sekiranya berlaku bencana."Seramai 120 pegawai dan anggota dari lima daerah iaitu Baling, Sik, Kulim, Bandar Baharu dan Kuala Muda terlibat dalam eksesais dua hari yang berakhir semalam," katanya. -BERNAMA


Fahmi akan bertemu Air Selangor, cari penyelesaian isu bekalan air Apartmen Putra Ria

KUALA LUMPUR, 23 Februari- Satu pertemuan dengan Pengurusan Air Selangor Sdn Bhd (Air Selangor) dan pengurusan Apartmen Putra Ria akan diadakan hari ini bagi mencari penyelesaian terbaik susulan bekalan air di apartmen berkenaan dihentikan.Menteri Komunikasi dan Digital, Fahmi Fadzil menerusi hantaran di laman Facebook malam tadi mengesahkan perkara tersebut.Beliau yang juga Ahli Parlimen Lembah Pantai berkata, isu berkenaan berpunca daripada tunggakan bil Air Selangor berjumlah lebih kurang RM170,000 yang tidak dilunaskan sehingga kini.“Berdasarkan rekod pengurusan, difahamkan sebanyak 358 unit, iaitu bersamaan dengan 54.2% masih belum melunaskan bayaran penyenggaraan yang berjumlah RM2.47 juta.“Isunya terlalu ramai yang tidak membayar bil penyenggaraan bulanan, walaupun peringatan telah dibuat oleh pengurusan,” katanya.

(Menteri Komunikasi dan Digital, Fahmi Fadzil)

Beliau juga turut akan mengadakan pertemuan dengan persatuan penduduk apartmen berkenaan.Bagaimanapun, beliau berkata, Air Selangor telah bersetuju untuk membuka semula bekalan air buat sementara waktu ke apartmen berkenaan, malam tadi.


Cendekiawan diminta terus hasilkan karya berunsurkan kesusasteraan Islam - PM

GOMBAK, 22 Februari- Perdana Menteri, Datuk Seri Anwar Ibrahim hari ini menggalakkan golongan cendekiawan untuk terus menghasilkan karya-karya berunsurkan kesusasteraan Islam.Beliau turut berbangga dengan para intelektual Universiti Islam Antarabangsa Malaysia (UIAM) yang menunjukkan kecemerlangan masing-masing dalam menghasilkan karya bermutu tinggi.Kecemerlangan itu merupakan legasi hasil sumbangan dan reformasi pendidikan yang dilaksanakan oleh mantan Rektor UIAM, Allahyarham Prof. Emeritus Datuk Dr AbdulHamid AbuSulayman. “AbdulHamid sememangnya seorang yang terkenal dengan semangatnya yang ingin melakukan perubahan, sebab itulah saya mempopularkan ‘asmatul aqal’ kerana ia merupakan krisis minda Muslim yang seiring dengan islah al-fiqh,” katanya kepada pemberita di sini.Dalam majlis tersebut, perdana menteri turut melancarkan empat buku yang dihasilkan oleh tokoh akademik UIAM.Majlis berkenaan dihadiri hampir 300 peserta dari pelbagai negara.


Pekebun kecil getah, RM446 juta telah disalur sejak 2015

KUALA LUMPUR, 22 Februari- Insentif Pengeluaran Getah (IPG) telah menyalurkan nilai pembayaran berjumlah RM446 juta kepada 207,128 pekebun kecil getah di seluruh negara sejak September 2015 sehingga 31 Disember lepas. Timbalan Perdana Menteri, Datuk Seri Fadillah Yusof yang juga Menteri Perladangan dan Komoditi berkata IPG diperkenalkan untuk mengurangkan beban pekebun kecil ketika harga getah rendah. "Melalui pelaksanaan IPG, pekebun kecil akan menerima harga getah peringkat ladang (50 peratus kandungan getah kering - KGK) sekurang-kurangnya pada harga RM2.50 sekilogram", katanya ketika menggulung topik berkaitan isu getah, kelapa sawit dan agrikomoditi lain di Dewan Rakyat.

(Timbalan Perdana Menteri, Datuk Seri Fadillah Yusof)

Beliau berkata bagi membantu menstabilkan pendapatan pekebun kecil dan memenuhi keperluan industri hiliran berasaskan lateks, kerajaan juga melaksanakan program Insentif Pengeluaran Lateks (IPL).Setiap peserta pekebun kecil getah, akan menerima insentif tunai sebanyak RM1.00 sekilogram bagi 100 peratus KGK, selain menerima bantuan secara sekali sahaja bernilai RM850.00, untuk setiap hektar bagi input pertanian seperti baja dan racun. Kementerian juga akan terus memberi penekanan kepada aspek pembangunan dan pengkomersialan teknologi. Keperluan itu bagi memastikan produk agrikomoditi sentiasa berdaya saing. Penubuhan Konsortium Mekanisasi dan Automasi Sawit, MARCOP juga berjaya menggalakkan penyelidikan serta peningkatan produktiviti pekerja ladang melalui teknologi yang dibangunkan.


Kos bahan binaan dijangka meningkat, harga tanah semakin naik

PETALING JAYA, 22 Februari- 68 peratus daripada pemaju hartanah menjangkakan kos bahan binaan akan kekal meningkat untuk tempoh 12 bulan akan datang.Manakala lebih separuh daripada pemaju merancang untuk menaikkan harga hartanah sebagai alternatif menampung kenaikan kos bahan binaan.Dapatan diperolehi daripada Kaji Selidik Industri Hartanah Separuh Kedua 2022 dan Tinjauan Pasaran 2023 oleh Persatuan Pemaju Hartanah dan Perumahan Malaysia (REHDA) melibatkan 136 ahlinya.Presidennya, Datuk N.K. Tong berkata meskipun 61 peratus pemaju berhasrat melancarkan projek baharu pada separuh pertama tahun ini, namun 85 peratus menjangkakan prestasi jualan mereka akan mencecah kadar 50 peratus atau lebih rendah."Kami telah meletakkan senarai bajet kami untuk meminta kerajaan menyemak sebarang levi atau cukai import ke atas bahan yang diimport."Kos tenaga di seluruh dunia telah naik dan harga untuk kos bahan binaan juga dijangka akan meningkat," katanya kepada pemberita di sini.


Tapak perkhemahan, garis panduan perancangan dimuktamadkan pada April

(Lokasi kejadian tragedi tanah runtuh di Batang Kali pada Disember lalu)

KUALA LUMPUR, 22 Februari- Draf Garis Panduan Perancangan (GPP) Tapak Perkhemahan yang disediakan Kementerian Pembangunan Kerajaan Tempatan (KPKT) melalui Jabatan Perancangan Bandar dan Desa (PLANMalaysia) dijangka dimuktamadkan akhir April ini.Menterinya, Nga Kor Ming berkata, garis panduan yang dibuat susulan kejadian tanah runtuh di Batang Kali hujung tahun lepas itu mengambil kira pandangan dan maklum balas daripada pelbagai agensi yang berkaitan.

"Antara aspek penting berkaitan perancangan dan kawalan kesesuaian tapak perkhemahan yang digariskan adalah seperti berikut. Pertama, kesesuaian cadangan lokasi tapak perkhemahan yang dibenarkan di kawasan gunung dan berbukit, tepian laut dan sungai, kawasan hutan, kawasan berisiko bencana semula jadi termasuk air terjun serta kawasan sensitif alam sekitar yang lain."Kedua keselamatan tapak dengan menentukan jarak yan sesuai dari kawasan larangan sensitif alam sekitar, keadaan topografi dan tahap kecerunan yang sesuai serta struktur kekuatan tanah,” katanya ketika menggulung perbahasan Usul Menjunjung Kasih Titah Diraja bagi KPKT di Dewan Rakyat hari ini.

(Menteri Pembangunan dan Kerajaan Tempatan, Nga Kor Ming)

Menurutnya lagi, draf GPP itu juga menyentuh aspek pematuhan perundangan di bawah bidang kuasa PBT dan agensi berkaitan seperti kelulusan permit sementara bangunan, lesen perniagaan, permit papan tanda dan iklan serta permit menjalankan aktiviti luar atau ekstrim.Sementara itu, Aspirasi Desa Makmur akan dilaksanakan Kementerian Kemajuan Desa dan Wilayah, bagi memastikan pengupayaan desa secara radikal berdasarkan empat imperatif utama. Justeru, kolaborasi bersama kementerian-kementerian lain, pakar akademik serta pihak industri, turut dilaksanakan. Ketika menjelaskan perkara itu, Timbalan Perdana Menteri, Datuk Seri Dr Ahmad Zahid Hamidi berkata, keperluan bertujuan meningkatkan sinergi pelaksanaan program pembangunan modal insan luar bandar. "Yang berstrategi itu akan merangkumi elemen berdaya maju, mampan dan memenuhi keperluan futuristik oleh masyarakat desa bagi sistem pendidikan, yang merangkumi antaranya ialah pendidikan awal kanak-kanak melalui KEMAS, pendidikan menengah, yang dilaksanakan oleh MARA melalui MRSM dan ketiganya melalui TVET dibawah TVET KKDW", katanya.KKDW juga bersedia untuk mengubah kurikulum TADIKA dan TABIKA KEMAS dengan beberapa pendekatan baharu yang mempunyai nilai-nilai kerohanian, terutamanya dari pembentukan sahsiah yang baharu disamping mengekalkan aspek-aspek ketatanegaraan. Beliau turut memberitahu, sekurang-kurangnya 10 program Pendidikan dan Latihan Teknikal dan Vokasional (TVET) Tahfiz bakal diwujudkan di seluruh negara tahun ini.Ini memandangkan, program TVET memperlihatkan kemajuan luar biasa melibatkan kebolehpasaran, sebagai contoh 98.4 peratus graduan TVET Universiti Kuala Lumpur (UniKL) mendapat pekerjaan.Beliau turut memberitahu kementerian sentiasa komited untuk membangunkan masyarakat desa agar jurang kemakmuran dengan bandar dapat dikurangkan, selaras aspirasi Malaysia Madani.


Bazar Ramadan Rahmah, sewaan gerai jualan dengan harga berpatutan

KUALA LUMPUR, 22 Februari- Beberapa lokasi di sekitar Lembah Klang telah dikenal pasti bagi penganjuran program Bazar Ramadan Rahmah bersempena Ramadan ini.Menteri Perdagangan dalam Negeri dan Kos Sara Hidup, Datuk Seri Salahuddin Ayub berkata ke arah itu, beberapa libat urus dan perbincangan akan dilaksana bersama pihak tertentu dalam masa terdekat."Inisiatif itu bakal memberi peluang kepada peniaga membuka gerai jualan dengan sewaan tapak yang berpatutan."Tapak Bazar Ramadan Rahmah telah dikenal pasti di beberapa lokasi strategik."Kita sedang mengadakan perbincangan dengan pihak industri dan Dewan Bandaraya Kuala Lumpur (DBKL)."Ia akan diumumkan dalam masa terdekat," katanya kepada pemberita di sini.Sementara itu, Salahuddin turut berharap lebih banyak pasar raya seluruh negara bersama-sama menjayakan inisiatif Payung Rahmah. Menurutnya, kerjasama pihak pengurusan pasar raya merupakan bukti sokongan pemain industri terhadap usaha kerajaan terutama dalam mengatasi isu kos sara hidup.Pemain industri dilihat berlumba-lumba dalam menjayakan inisiatif ini.

(Salahuddin turut berharap lebih banyak pasar raya seluruh negara bersama-sama menjayakan inisiatif Payung Rahmah)


Bukan sekadar pusat ilmu, IPT perlu jadi medan bina sahsiah diri

GOMBAK, 22 Februari- Institut pengajian tinggi (IPT) bukan sekadar pusat ilmu semata-mata, tetapi turut menjadi medan pembinaan sahsiah insan.

Perdana Menteri, Datuk Seri Anwar Ibrahim berkata, peranan Universiti sebagai pusat kecemerlangan juga perlu diperkukuh bagi memartabatkan dunia pendidikan Islam agar lebih progresif dan kompetitif diperingkat global.

"Universiti adalah pusat kecemerlangan bagi memupuk apa yang disebut sebagai 'Tuhanku telah mendidikku sehingga menjadikan baik pendidikanku'."Hal ini telah lama diabaikan, sebab itulah saya rasa dalam perbincangan ini kita menyebut tentang perubahan, tentang perjuangan, tetapi kita mengabaikan kepentingan pendidikan, pemahaman dan pemikiran kreatif dan dalam pelaksanaannya, kita hanya fokus kepada isu legalistik yang ingin dicapai, maka dalam banyak percubaan untuk membuat perubahan itu, pasti akan gagal", katanya.Beliau menjelaskannya selepas menyempurnakan Majlis Penutupan Persidangan Antarabangsa Abdul Hamid Abu Sulayman di Universiti Islam Antarabangsa Malaysia (UIAM), Gombak.


Dua sepupu maut, dua cedera kereta terbabas

DUNGUN, 22 Februari- Dua sepupu maut manakala dua lagi cedera dalam kemalangan petang tadi.  Kemalangan berlaku kira-kira pukul 2.40 petang di Kilometer 54, Jalan Kuala Terengganu-Kuantan di Kampung Jambu Bongkok di sini. Ketua Polis Daerah Marang, Deputi Superintendan Mohd Zain Mat Deris berkata kenderaan empat bersaudara itu datangnya dari arah Kuala Terengganu menghala ke Dungun. "Ketika tiba di lokasi kejadian, kenderaan dipandu Muhammad Sahrul Shamsudin Satin 24 tahun tiba-tiba hilang kawalan dan terbabas. Kenderaan tersebut kemudian melanggar pembahagi jalan dan melanggar sebatang tiang lampu yang berada di tengah jalan," katanya menerusi kenyataan.Akibat daripada kemalangan itu, penumpang hadapan Muhammad Rafizan Rozlan 23 tahun dari Kampung Lebur Jaya, Kelantan dan Nursyazwani Shamsudin Satin, 17 tahun dari Kampung Nyior Paka meninggal dunia di tempat kejadian.  Manakala seorang lagi penumpang belakang Muhammad Suhaimi Rozlan 18 tahun turut cedera.  Kesemua mangsa dibawa ke Hospital Dungun untuk tindakan lanjut. Kes disiasat dibawah Sek 41 (1) APJ 1987.


14 PATI Myanmar ditahan di sempadan Malaysia-Thailand

BUKIT KAYU HITAM, 22 Februari- Seramai 14 Pendatang Asing Tanpa Izin (PATI) ditahan di sempadan Malaysia dan Thailand di sini, semalam.Mereka ditahan ketika cuba merentasi sempadan negara dengan menggunakan laluan tidak sah.Markas Divisyen Kedua Infantri Malaysia berkata 13 PATI lelaki itu ditahan kira-kira pukul 6.30 pagi."Hasil pemeriksaan lanjut mendapati kesemua warga Myanmar itu berusia antara 18 hingga 44 tahun."Seorang lagi PATI warga Myanmar berusia 43 tahun turut ditahan secara berasingan kira-kira pukul 2.00 petang di kawasan sempadan," katanya menerusi kenyataan.Katanya, kesemua PATI berkenaan dihantar ke Balai Polis Bukit Kayu Hitam untuk tindakan lanjut.

(Foto Markas Divisyen Kedua Infantri Malaysia)


Kenaikan caj IWK, bukan dinaikkan secara senyap-senyap

KAJANG, 22 Februari- Kadar tarif perkhidmatan pembentungan Indah Water Konsortium Sdn Bhd (IWK) tidak dinaikkan secara tiba-tiba.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata perkara tersebut telah dimaklumkan kepada orang ramai sejak tahun lalu.

(Menteri Sumber Asli, Alam Sekitar dan Perubahan IklimNik Nazmi Nik Ahmad)

"Itu tidak betul sebab, keputusan ni dibuat kerajaan terdahulu dan telah dimaklumkan tentang kenaikan caj Indah Water tersebut. "Cuma mungkin pada masa tersebut, belum dapat bil kerana dia efektif pada 1 januari 2023 dan saya faham bila bil tu sampai, perkara tersebut menjadi tular", katanya.Kelulusan dibuat kerajaan terdahulu itu dikekalkan bagi memastikan kerja merawat dan menyelia pembentungan seluruh negara dapat dilakukan sebaik mungkin.Nik Nazmi ditemui selepas Majlis Perasmian Loji Rawatan Kumbahan Berpusat Langat dan Taman Eko Langat. Kali terakhir tarif perkhidmatan pembetungan IWK diselaras adalah pada 29 tahun lalu.


Tiga rumah teres terbakar, penghuni tinggal sehelai sepinggang

SUNGAI PETANI, 22 Februari- Penghuni tiga buah rumah teres di Taman Ria Raya di sini tinggal sehelai sepinggang apabila kediaman mereka musnah terbakar, pagi tadi.Jabatan Bomba dan Penyelamat Negeri Kedah berkata sebaik pihaknya tiba di lokasi kejadian, api sedang marak dan membakar kesemua rumah terbabit."Operasi bermula pada pukul 9.21 pagi dan berakhir kira-kira pukul 12.40 tengah hari tadi. "Tiada sebarang kemalangan jiwa dilaporkan."Punca kejadian masih dalam siasatan," katanya menerusi kenyataan.

(Foto Jabatan Bomba dan Penyelamat Kedah)


Upah warga asing ubah suai rumah, pemilik rugi RM200,000

NIBONG TEBAL, 22 Februari- Seorang pemilik rumah teres dua tingkat di Jawi di sini berdepan kerugian kira-kira RM200,000 selepas rumahnya disita Lembaga Pembangunan Industri Pembinaan Malaysia (CIDB) Pulau Pinang. Pengarahnya, Zahidi Hashim berkata, pemilik didapati menggajikan kontraktor warga asing, sekaligus tidak mematuhi piawaian ditetapkan pihak CIDB."Kerja pengubahsuaian terpaksa dihentikan serta merta dan pemilik perlu melantik kontraktor baharu yang berdaftar untuk menyiapkan kerja-kerja berkenaan," katanya kepada pemberita di sini.Rumah terbabit antara tiga buah rumah yang disita menerusi satu operasi yang dijalankan kawasan perumahan di Nibong Tebal bersama Majlis Bandaraya Seberang Perai.  Antara kesalahan lain yang dikesan, memiliki Perakuan Pendaftaran Kontraktor (PPK) serta PPK tamat tempoh.  Katanya, sembilan notis dikeluarkan ke atas tiga kediaman mengikut Seksyen 25 (1) Akta Lembaga Industri Pembinaan Malaysia 1994 (Pindaan) 2011.

(Rumah terbabit antara tiga buah rumah yang disita menerusi satu operasi yang dijalankan kawasan perumahan di Nibong Tebal bersama Majlis Bandaraya Seberang Perai)


Tiada kompromi bagi anggota polis yang terlibat jenayah

PUCHONG, 22 Februari- Tiada kompromi bagi anggota Polis Diraja Malaysia (PDRM) yang terlibat dengan sebarang bentuk kesalahan jenayah.Timbalan Ketua Polis Negara, Tan Sri Razarudin Husain berkata, pasukannya tidak akan melindungi anggota terbabit dan tindakan tegas akan diambil bagi yang bersalah.

(Timbalan Ketua Polis Negara, Tan Sri Razarudin Husain)

"Warga pasukan juga diingatkan supaya sentiasa menjaga tingkah laku walau di mana berada serta apa jua keadaan sekalipun."Tidak dapat dinafikan bahawa dalam perkembangan serta kepesatan teknologi media sosial pada masa kini, kita juga sering menjadi perhatian masyarakat yang mana setiap salah laku warga pasukan akan dilaporkan di media sosial, katanya pada Majlis Perasmian Ibu Pejabat Polis Daerah Serdang. Turut hadir Ahli Dewan Undangan Negeri (ADUN) Kinrara, Ng Sze Han, Pemangku Ketua Polis Selangor, Datuk Sasikala Devi Subramaniam dan Ketua Polis Daerah Serdang, Assisten Komisioner Anbalagan Arumugam. Beliau turut menyeru seluruh ahli masyarakat menjadi rakan kolaborasi PDRM, menyalurkan maklumat membantu membanteras jenayah, selari dengan tema "Polis dan Masyarakat Berpisah Tiada".


Menu Rahmah: Peniaga disaran sahut seruan kerajaan

SINTOK, 22 Februari- Peniaga-peniaga restoran atau gerai makan yang beroperasi di sekitar kawasan Institusi Pengajian Tinggi Awam (IPTA) dan Institusi Pengajian Tinggi Swasta (IPTS) disaran menyahut seruan kerajaan dengan memperkenalkan Menu Rahmah di premis perniagaan masing-masing.  Dekan Hal Ehwal Pelajar, Universiti Utara Malaysia (UUM) Dr Kamarul Azman Khamis berkata ia dapat membantu orang ramai khususnya pelajar yang kurang berkemampuan untuk mendapatkan makanan pada harga rendah dan berpatutan. Katanya, kebanyakan pelajar  terdiri daripada keluarga kurang berkemampuan dan usaha tersebut dapat meringankan beban mereka. "Kalau kita melihat ada dalam kalangan mahasiswa-mahasiswa kita, bukannya semua berpendapatan tinggi daripada keluarga yang senang, ada juga keluarga yang susah, keluarga yang sederhana memerlukan perbelanjaan yang banyak apabila berada di universiti.

"Saya yakin dan percaya sekiranya pendekatan ini berterusan kita dapat melahirkan mahasiswa yang berintegriti, mahasiswa yang mempunyai semangat juang yang tinggi untuk terus belajar di IPTA dan IPTS masing-masing," katanya kepada pemberita di sini.

(Katanya, kebanyakan pelajar IPT juga terdiri daripada keluarga kurang berkemampuan dan usaha tersebut juga sedikit sebanyak dapat meringankan beban mereka)


Tiada tanah runtuh di Lahat Mines Ipoh - Rumaizi

IPOH, 22 Februari- Insiden tanah runtuhan di Lahat Mines Ipoh adalah tidak benar.Datuk Bandar Ipoh, Datuk Rumaizi Baharin berkata sebaliknya perkara itu masih dalam kawalan pihak pemaju.  Bagaimanapun, pihaknya masih menunggu laporan lengkap daripada pihak pemaju berkaitan insiden berkenaan. "Secara terperincinya kita dah minta pemaju buat laporan. Laporan berkenaan membabitkan banyak perkara. Ia mungkin dapat disiapkan hari ini," katanya kepada pemberita di sini.Terdahulu, satu video menerusi aplikasi Tiktok berdurasi lebih satu minit berkaitan insiden itu menjadi tular di laman sosial.


Pengurusan hutang Kerajaan Persekutuan, MOF garis lapan langkah

KUALA LUMPUR, 22 Februari- Kementerian Kewangan menggariskan lapan langkah bagi memastikan hutang kerajaan Persekutuan terkawal dan terurus.

Timbalan Menteri Kewangan, Datuk Seri Ahmad Maslan berkata antaranya mengehadkan projek berskala besar dan memastikan peminjaman kerajaan menumpukan projek berimpak tinggi.Beliau berkata beberapa langkah lain akan dilaksanakan termasuk meneruskan Langkah Konsolidasi Fiskal secara beransur ansur, Kajian Semula Perbelanjaan Awam dengan langkah Rasionalisasi bagi mengurangkan pembaziran dan ketirisan, Memperluaskan Asas Hasil dengan memastikan perbelanjaan mengurus perlu dibiayai hanya melalui hasil negara.

(Timbalan Menteri Kewangan, Datuk Seri Ahmad Maslan)

"Mengehadkan pemberian jaminan dan projek berskala besar yang pada akhirnya membebankan komitmen kewangan kerajaan.

"Mengukuhkan rangka kerja institusi dan perundangan berkaitan hutang dengan melaksanakan langkah pembaharuan fiskal termasuk memperkenalkan Akta Tanggungjawab Fiskal yang akan dibentangkan tahun ini", katanya dalam sidang media di Parlimen.Selain itu, kerajaaan juga perlu memastikan bayaran khidmat hutang terkawal dan tidak melebihi 15 peratus daripada hasil. Dalam pada itu katanya, kerajaan akan mengutamakan pinjaman domestik bagi mengurangkan risiko tukaran wang asing dan mengehadkan pemberian jaminan yang pada akhirnya akan membebankan kerajaan. Jumlah keseluruhan hutang dan liabiliti Kerajaan Persekutuan adalah sebanyak RM1.446 trilion, iaitu 80.9 peratus daripada Keluaran Dalam Negara Kasar (KDNK).Ia meliputi RM1.0796 trilion hutang, RM205.9 bilion komitmen jaminan, RM18.2 bilion tanggungan 1MDB dan liabiliti lain RM142.2 bilion.


Kerja penggantian lampu stadium, siap dalam masa terdekat

IPOH, 22 Februari- Kerja pembaikan bilik yang menempatkan kabel dan komponen lampu limpah di Stadium Perak kini telah 70 peratus siap. Datuk Bandar Ipoh, Datuk Rumaizi Baharin berkata proses pembaikan dijangka siap sebelum perlawanan sulung Perak FC dalam Liga Super Sabtu ini."Minggu lalu, bilik High Mast Pole 3 di Stadium Perak dipecah masuk oleh pihak tidak bertanggungjawab.'Kejadian menyebabkan Majlis Bandaraya Ipoh terpaksa menanggung kerugian lebih RM135,000," katanya kepada pemberita di sini. Ketika ditanya sama ada kes kecurian kabel dan komponen lampu limpah di stadium itu berunsur sabotaj, Rumaizi menyerahkan siasatan mengenainya kepada polis.

(Kejadian menyebabkan Majlis Bandaraya Ipoh terpaksa menanggung kerugian lebih RM135,000)


Aduan kesalahan trafik kini lebih mudah menerusi MyJPJ

KUALA LUMPUR, 22 Februari- Pengguna jalan raya kini boleh membuat laporan kesalahan trafik oleh orang awam kepada Jabatan Pengangkutan Jalan (JPJ) menerusi aplikasi MyJPJ yang telah ditambah baik.Berdasarkan aplikasi terbaharu MyJPJ, pengguna jalan raya boleh membuat aduan melalui Perkhidmatan Umum e-Aduan@JPJ, berbanding sebelum ini melalui email ke This email address is being protected from spambots. You need JavaScript enabled to view it..Berdasarkan aplikasi tersebut terdapat sembilan senarai aduan yang perlu dipilih pengguna untuk melaporkan aduan berkaitan. Kategori aduan yang disenarai ialah, gagal mematuhi lampu isyarat merah, memandu di lorong kecemasan, memotong barisan, memotong sebelah kiri, memotong garisan berkembar, menggunakan telefon bimbit semasa memandu, no plat fancy, cermin gelap dan tidak memakai tali pinggang/topi keledar.Bagi pengguna yang ingin membuat aduan, mereka perlu memuat naik bukti bergambar atau video dalam aplikasi tersebut atau mengemukakan pautan video.Tarikh, masa, koordinat dan lokasi kejadian juga perlu disertakan selain negeri, nombor telefon serta keterangan ringkas atau lokasi terperinci kejadian berlaku.Menerusi aplikasi sama, pengguna boleh membuat urusan berkaitan perkhidmatan JPJ lain seperti semakan pelesenan pemandu, pelesenan kenderaan dan saman JPJ.Semalam, Menteri Pengangkutan, Anthony Loke berkata Lebih tiga juta muat turun aplikasi MyJPJ - Anthony Loke selepas fasa pertama pelaksanaan inisiatif pendigitalan oleh JPJ.Inisiatif itu juga dilaksanakan susulan pengenalan Lesen Kenderaan Motor Digital (e-LKM atau digital roadtax) dan Lesen Memandu Malaysia Digital (e-LMM), yang dipaparkan melalui Aplikasi MyJPJ dan Portal Awam JPJ bermula 10 Februari lalu.

Berita berkaitanJPJ tambah baik ciri keselamatan aplikasi MyJPJ, portal awam JPJAplikasi MyJPJ, 2.5 juta pengguna telah mendaftarAplikasi MyJPJ tidak wajib dimuat turun - Anthony


Mesyuarat Majlis Raja-Raja ke-261, Sultan Selangor pengerusikan mesyuarat

KUALA LUMPUR, 22 Februari- Sultan Selangor, Sultan Sharafuddin Idris Shah mempengerusikan Mesyuarat Majlis Raja-Raja ke-261 di Istana Negara, pagi tadi.Kali terakhir mesyuarat ini diadakan adalah pada 29 dan 30 November tahun lalu yang dipengerusikan Yang Dipertuan Besar Negeri Sembilan Tuanku Muhriz Ibni Almarhum Tuanku Munawir.Sebelum mempengerusikan mesyuarat, Sultan Sharafuddin berkenan memberi tabik hormat ke atas Kawalan Kehormatan Utama (KKU) yang dibarisi tiga pegawai dan 103 anggota tentera terdiri daripada pelbagai pangkat daripada Batalion Pertama Rejimen Askar Melayu Diraja di Dataran Utama.Sultan Sharafuddin kemudian berkenaan menanam pokok Sepang (Caesalpinia sappan) di perkarangan Istana Negara sebagai simbolik Baginda mempengerusikan Mesyuarat Majlis Raja-Raja ke-261.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menyaksikan Majlis Penanaman Pokok tersebut.

(Majlis Penanaman Pokok di perkarangan Istana Negara)

KKU dan Majlis Penanaman Pokok merupakan cetusan idea Seri Paduka Baginda Yang di-Pertuan Agong sempena Mesyuarat Raja-Raja.

Turut berangkat ke mesyuarat ke-261 yang berlangsung dua hari bermula hari ini ialah Sultan Perak Sultan Nazrin Shah, Sultan Terengganu Sultan Mizan Zainal Abidin, Sultan Johor  Sultan Ibrahim Almarhum Sultan Iskandar, Tuanku Muhriz dan Sultan Kedah Sultan Sallehuddin Sultan Badlishah.Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah, Perlis diwakili Raja Muda Perlis Tuanku Syed Faizuddin Putra Jamalullail dan Kelantan diwakili Tengku Mahkota Kelantan Tengku Dr Muhammad Faiz Petra.Mesyuarat turut dihadiri Yang Dipertua Negeri Pulau Pinang Tun Ahmad Fuzi Abdul Razak, Yang Dipertua Negeri Melaka Tun Mohd Ali Rustam, Yang Dipertua Negeri Sabah Tun Juhar Mahiruddin dan Sarawak diwakili Speaker Dewan Undangan Negeri (DUN) Sarawak Tan Sri Datuk Amar Mohamad Asfia Awang Nasar.Pada mesyuarat berkenaan, Raja-Raja Melayu diiringi Menteri Besar masing-masing, manakala Yang Dipertua Negeri diiringi Ketua Menteri, sementara Speaker DUN Sarawak diiringi Timbalan Premier Datuk Amar Awang Tengah Ali Hasan.


Pemerdagangan manusia, KSM akan pastikan syarikat berdaftar tidak terlibat

KUALA LUMPUR, 22 Februari- Kementerian Sumber Manusia (KSM) akan memastikan syarikat penyedia pekerjaan yang berdaftar tidak terlibat dengan sindiket pemerdagagan manusia. Timbalan Menterinya, Mustapha Sakmud menasihati orang ramai supaya membuat semakan terlebih dahulu sebelum menerima sebarang tawaran kerja di luar negara.Pada masa sama, beliau turut menasihati syarikat yang terlibat juga supaya tidak menjadi dalang kepada sindiket tersebut.

(Timbalan Menteri Sumber Manusia, Mustapha Sakmud)

"Minat anak-anak muda untuk ke luar negara ini agak terbatas disebabkan isu-isu pemerdagangan manusia ini. Jadi ini, saya minta supaya WOWI dan semua majikan-majikan yang ada ini supaya amat berhati-hati, kita tidak mahu ada skim pula selepas ini memperdagangkan anak-anak muda kita ini oleh kartel yang terdapat luar di luar sana", katanya kepada media selepas melancarkan persidangan World On Worker Integrated (WOWI) International dan Recruitment di ibu negara. Persidangan tersebut dianjurkan buat julung kalinya selama tiga hari bermula hari ini.Ia bertujuan menetapkan dan menambahbaik garis panduan sedia ada dengan betul dan tepat kepada majikan dalam semua sektor industri dalam dan luar negara. Ini selari dengan hasrat kerajaan untuk menjamin dan menjaga kepentingan pemegang taruh agar tidak wujud salah laku oleh mana-mana pihak tidak bertanggungjawab.


1,800 liter minyak diesel disita di Tapah

IPOH, 22 Februari- 1,800 liter minyak diesel dianggar bernilai RM4,820 disita dalam serbuan di sebuah premis dalam kawasan perlombongan pasir di Chenderiang, Tapah, semalam.Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata, tindakan itu diambil susulan bahan api berkenaan disyaki diperoleh daripada aktiviti pembelian secara berulang kali."Serbuan hasil risikan selama seminggu itu menemukan sembilan tong berisi minyak diesel berkapasiti 1,800 liter di premis berkenaan. Hasil siasatan mendapati, minyak diesel itu digunakan sebagai bahan api jentera untuk aktiviti perlombongan pasir di kawasan tersebut," katanya.

(Penguat kuasa KPDN menyita sembilan tong minyak diesel berkapasiti 1,800 liter yang ditemukan di sebuah premis dalam kawasan perlombongan di Tapah)

Jelas beliau, minyak diesel berkenaan dibeli menggunakan lori sebelum dipindahkan ke dalam tong di dalam premis berkenaan.Premis tersebut juga didapati tidak memiliki sebarang lesen atau kebenaran yang sah untuk menyimpan barang kawalan itu..Susulan itu, seorang wanita berusia 40 tahun dipercayai pemilik syarikat telah diambil keterangan bagi membantu siasatan.Kes disiasat bawah Akta Kawalan Bekalan 1961 dan Peraturan Peraturan Bekalan 1974.


Malaysia alu-alukan pelaburan, perdagangan industri tenaga syarikat tempatan dan antarabangsa

KUALA LUMPUR, 22 Februari- Malaysia mengalu-alukan pelaburan dan perdagangan dalam industri tenaga daripada syarikat tempatan dan antarabangsa.Menteri Ekonomi Rafizi Ramli berkata, ia bagi menangani krisis tenaga dan memastikan keselamatan tenaga yang terjamin.Jelas beliau, komitmen negara untuk mewujudkan persekitaran yang mesra perniagaan dalam tenaga akan diteruskan, seperti yang dibuktikan melalui pembaharuan dalam liberalisasi pasaran gas.Selain, akses pihak ketiga yang membolehkan pelbagai entiti mengakses dan menggunakan kemudahan gas Malaysia.Sementara itu beliau memaklumkan, kerajaan sedang merangka dan melihat mekanisme terbaik untuk mengimbangi kebolehan negara menjana teknologi hijau dengan kemampuan mematuhi sasaran peralihan tenaga menjelang 2050."Apabila kita sudah ada mekasnime baik itu akan membolehkan kapasiti-kapasiti penjanaan baharu dapat dipercepat.Maksudnya, pelabur-pelabur dan juga penjana tenaga boleh melihat apakah permintaan dalam negara dan berapa banyak daripada penjanaan itu yang boleh dijual di luar negara, jadi proses itu sedang berlaku dan sebelum ini kita tidak ada", katanya. Beliau berucap merasmikan Persidangan Tenaga Serantau EU-Indo-Pasifik, di sini.

(Menteri Ekonomi, Rafizi Ramli (kanan) bersama Ketua Pengarah, Direktorat Tenaga, Suruhanjaya Eropah, Matthew Baldwin mengadakan pertemuan sebelum persidangan)

Tambahnya, perbincangan terperinci dilakukan mengenai rancangan untuk meningkatkan kerjasama dalam bidang tenaga antara Malaysia dan Kesatuan Eropah (EU)."Saya mendapat galakan daripada minat EU untuk mencari titik kerjasama di rantau yang berkembang pesat ini. Wakil EU akan mengadakan mesyuarat di peringkat kerja yang lebih terperinci dengan Petronas pada Jumaat.Kami berharap dapat membangunkan perkongsian yang lebih mantap kerana Malaysia memiliki kedudukan yang unik dalam bidang gas asli cecair," ujarnya lagi.


Perak rangka pelan tindakan tangani isu anjing liar

IPOH, 22 Februari-Kerajaan Perak sedang merangka satu pelan tindakan bagi menangani isu berkaitan anjing liar.Exco Perumahan dan Kerajaan Tempatan, Sandrea Ng Shy Ching berkata, isu berkenaan antara isu yang sering dibangkitkan semasa sidang Dewan Undangan Negeri (DUN). Beliau turut mengharapkan kerjasama daripada semua pihak, tidak hanya kepada kerajaan negeri dan Pihak Berkuasa Tempatan (PBT) dalam menangani isu ini. " Pelan tindakan itu itu termasuk penyelesaian jangka pendek yang lebih fokus kepada penguatkuasaan dan juga kempen-kempen kesedaran seperti kempen adoptasi anjing dan kucing. Bagi pelan jangka panjang pula, kita cuba untuk mengetatkan sistem pelesenan agar setiap penjaga-penjaga haiwan ini ada rasa tanggungjawab", ujarnya selepas hadir pada Majlis Angkat Sumpah Ahli Majlis MBI di Bangunan MBI, Ipoh.  Pada majlis itu, seramai 25 ahli Majlis Bandaraya Ipoh (MBI) termasuk 20 lantikan baharu mengangkat sumpah jawatan bagi tempoh 2023-2024.

(Exco Perumahan dan Kerajaan Tempatan Perak, Sandrea Ng Shy Ching/Foto RTM)


KPWKM rangka tindakan penguatkuasaan kekang kes penderaan di Pusat Jagaan Kanak-Kanak

KUALA LUMPUR, 22 Februari-Tiga tindakan penguatkuasaan dilaksanakan Kementerian Pembangunan Wanita,Keluarga dan Masyarakat ( KPWKM) bagi mengekang kes penderaan di pusat jagaan kanak-kanak yang berdaftar di bawahnya.  Ini termasuk tindakan menyita, mengenakan kompaun dan mendakwa pusat jagaan kanak-kanak dan pusat asuhan yang terlibat. Menterinya, Datuk Seri Nancy Shukri turut memaklumkan pihaknya kini telah merangka satu garis panduan baharu mengenai penguatkuasaan dan telah diedarkan kepada semua pegawai kebajikan. " Setakat 14 November lalu, kita telah mengadakan penerangan kepada dua kumpulan bagi memastikan penguatkuasaan agar kertas siasatan dapat dilaksanakan dengan lebih proaktif", ujarnya ketika menjawab soalan yang dikemukakan Ahli Parlimen kawasan Bukit Bintang Fong Kui Lun di Parlimen. Berdasarkan rekod Jabatan Kebajikan Masyarakat (JKM), Tahun 2020 hingga Disember 2022 sebanyak 3 kes penderaan kanak-kanak dilaporkan berbanding 1428 pusat jagaan kanak-kanak yang telah berdaftar.

(Menteri KPWKM, Datuk Seri Nancy Shukri/Foto RTM)


Niaga hadapan FBM KLCI rendah pada tengah hari

KUALA LUMPUR, 22 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives rendah pada tengah hari ini.Pada tengah hari, Februari 2023 dan Jun 2023, masing-masing merosot 7.5 mata kepada 1,470.0 dan 1,455.5, Mac 2023 berkurangan 8.5 mata kepada 1,457.5 dan September 2023 susut 9.0 mata kepada 1,446.0.Jumlah dagangan sebanyak 11,498 lot manakala kepentingan terbuka berjumlah 42,415 kontrak.

Pada rehat tengah hari, petunjuk pasaran FBM KLCI merosot 5.95 mata kepada 1,468.06 daripada 1,474.01 pada Selasa.-BERNAMA


Kerosakan struktur binaan LRT Stesen Bandaraya disebabkan kerja-kerja tapak pembinaan

KUALA LUMPUR, 22 Februari-Siasatan ke atas kerosakan struktur jejambat dan tiang yang retak berhampiran stesen Transit Aliran Ringan (LRT) Bandaraya telah selesai dijalankan pada 27 januari lalu.Menteri Pengangkutan, Anthony Loke berkata, Hasil siasatan menunjukkan kerosakan tersebut berpunca daripada kerja-kerja di tapak pembinaan berhampiran. Hasil dapatan siasatan juga mendapati kerosakan tersebut turut mengakibatkan tiga struktur jejambat dan tiang retak akibat pergerakan bawah tanah.Tambahnya lagi, Pihaknya juga akan mengambil tindakan undang-undang terhadap pihak yang bertanggungjawab. "Semua projek-projek pembinaan berdekatan landasan kereta api perlu mendapat kebenaran APAD sebelum dimulakan. Sudah tentu kita berasa kesal dengan kejadian yang berlaku. Ini memberi kesan kepada pengguna kerana gangguan bukan disebabkan sistem tetapi struktur projek pembinaan", ujarnya kepada media.Beliau bercakap demikian dalam satu sidang media khas perkembangan hasil siasatan struktur LRT di bangunan Parlimen. Tambahnya, ketika ini Pihak Prasarana dalam proses melantik kontraktor bagi menjalankan kerja-kerja baikpulih yang akan dimulakan pada awal bulan Mac dan dijangka akan mengambil masa sehingga tujuh bulan. Dalam pada itu, Perkhidmatan bas pengantara juga akan diteruskan sementara kerja-kerja baikpulih dijalankan.

(Menteri Pengangkutan, Anthony Loke/ Foto RTM)


Pengarah syarikat mengaku tidak bersalah rasuah RM12.9 juta

JOHOR BAHRU, 22 Februari- Seorang pengarah syarikat perabot di Pagoh, Johor mengaku tidak bersalah di Mahkamah Sesyen Johor Bahru atas sembilan pertuduhan meminta dan menerima rasuah berjumlah RM12.9 juta.Tertuduh, Teo Wee Cheng, 65 tahun membuat pengakuan di hadapan Hakim, Datuk Ahmad Kamal Ariffin Ismail, selepas pertuduhan dibacakan.Mengikut pertuduhan pertama dan kelima, tertuduh didakwa meminta RM11.375 juta, iaitu 10 peratus daripada kontrak tender menaik taraf jalan pintasan di Segamat serta projek membina jalan di Sedili, Kota Tinggi pada Julai 2021 dan antara Mei hingga Jun 2022.Dia juga didakwa menerima RM300,000 bagi membantu Syarikat Muar Usaha Bakti Sdn Bhd, mendapatkan projek menaik taraf jalan pintasan dari Sawah Baru ke Tenang Stesen, di Segamat, pada Ogos 2021, serta Jun dan November 2022.

(Teo Wee Cheng mengaku tidak bersalah di Mahkamah Sesyen Johor Bahru atas sembilan pertuduhan rasuah berjumlah RM12.9 juta)

Wee Cheng turut menerima RM1.2 juta bagi persetujuan Syarikat TS Dynamic Construction Sdn Bhd yang dilantik sebagai subkontraktor projek membina jalan dari Kampung Belukar Durian ke Persimpangan Felda Waha, Sedili di Kota Tinggi.Kesalahan dilakukan antara Jun hingga Oktober 2022.Hakim menetapkan 17 Mei bagi sebutan dan serahan dokumen selain membenarkan tertuduh diikat jamin RM500,000 dengan seorang penjamin.Manakala pasport tertuduh diserahkan kepada pihak Mahkamah.Kes dikendalikan Timbalan Pengarah ll, Bahagian Perundangan dan Pendakwaan SPRM, Ahmad Akram Gharib.


13 notis dikeluarkan dalam Op Patuh Kenderaan Perdagangan di Kedah

ALOR SETAR, 22 Februari- 13 notis dikeluarkan atas pelbagai kesalahan menerusi Op Patuh Kenderaan Perdagangan yang dilaksana di beberapa kawasan di Kedah pada 19 Februari lalu.Pengarah Jabatan Pengangkutan Jalan (JPJ) Kedah, Aman Shah Hashim berkata, pemeriksaan dilakukan ke atas 130 buah kenderaan di sekitar daerah Kota Setar, Pokok Sena, Kuala Nerang dan Padang Terap.Jelasnya, fokus operasi berkenaan ialah mengesan pemandu dan pengusaha yang masih berdegil membawa muatan melebihi had seperti yang diluluskan dalam syarat lesen pengendali."Dua kes tiada Lesen Memandu Barangan (GDL) dan dua kes perakuan Pusat Pemeriksaan Kenderaan Berkomputer (Puspakom) tamat tempoh.Terdapat juga empat kes kesalahan lebih muatan serta lima kes kesalahan teknikal kenderaan," katanya.

(Anggota JPJ memeriksa kenderaa perdagangan dalam Op Patuh Kenderaan Perdagangan yang dilaksana di beberapa kawasan di Kedah)

Tambah beliau, JPJ Kedah sentiasa melaksanakan penguatkuasaan secara berterusan dan berfokus terhadap kenderaan perdagangan yang melanggar undang-undang.


KKR cadang naik taraf laluan Lebuh raya Utara-Selatan

KUALA LUMPUR, 22 Februari-Kementerian Kerja Raya bercadang untuk untuk menaik taraf Laluan Lebuhraya Utara – Selatan daripada empat lorong kepada enam lorongMenterinya, Datuk Seri Alexander Nanta Linggi berkata, cadangan itu telah diteliti memandangkan aliran trafik terlalu sesak pada waktu hujung minggu dan musim perayaan."Kementerian Kerja Raya bercadang untuk melaksanakan projek pelebaran Lebuhraya Utara Selatan (PLUS) secara berfasa di mana cadangan projek pembinaan lorong tambahan PLUS dari Yong Peng Utara ke Senai Utara bagi Fasa 1 : Senai (U) – Sedenak pada Rolling Plan 3 (RP3), Rancangan Malaysia Kedua Belas (RMKe12) dengan anggaran kos sebanyak RM525 juta" ujarnya.Tambahnya, kelulusan bagi peruntukan tersebut bergantung kepada pembentangan Bajet 2023 oleh Datuk Seri Anwar Ibrahim, Jumaat ini.Alexander Nanta Linggi menjawab pertanyaan wakil Ayer Hitam, Datuk Seri Dr Wee Ka Siong dalam sidang Dewan Rakyat.

(Menteri Kerja Raya, Datuk Seri Alxander Nanta Linggi/FOTO RTM)


Kerajaan tambah baik Program SMART Sawah Berskala Besar

KUALA LUMPUR, 22 Februari-Malaysia kini sedang menerokai kaedah penanaman padi yang lebih efisen.Menteri Pertanian dan Keterjaminan Makanan, Datuk Seri Mohamad Sabu berkata penanaman padi di Indonesia hanya memerlukan masa 65 hari sehingga dituai."Para petani yang terlibat dalam program SBB Smart ini pada masa akan datang tidak akan buat kerja-kerja lain lagi, sebab kita sekarang ini sedang menerokai, misalnya di Indonesia telah diperkenalkan padi yang ditanam hanya 65 hari. Tidak boleh buat kerja lain hanya tumpu kepada tanaman tersebut", ujarnya ketika menjawab pertanyaan Ahli Parlimen Sri Gading Aminolhuda Hassan dalam sidang Dewan Rakyat pagi tadi.Katanya lagi, kerajaan sedang menambah baik beberapa perkara di dalam Program SMART Sawah Berskala Besar (SMART SBB). Antara perkara-perkara itu ialah pemulihan tanah dan benih.Sehingga kini Program SMART SBB mencapai pengeluaran purata 7 tan hasil dengan penggunaan 110,000 hektar tanah.

(Menteri Pertanian dan Keterjaminan Makanan, Datuk Seri Mohamad Sabu/Foto RTM)


HNDP 2030 sebagai rujukan pembangunan jalan raya

KUALA LUMPUR, 22 Februari- Pelan Pembangunan Rangkaian Jalan Raya (HNDP) 2030 boleh dijadikan rujukan utama semua kementerian, agensi dan kerajaan negeri untuk perancangan projek pembangunan rangkaian jalan raya sehingga tahun 2030.Menurut Menteri Kerja Raya, Datuk Seri Alexander Nanta Linggi, HNDP 2030 bertujuan mengenal pasti keperluan pembangunan jaringan jalan raya di semenanjung Malaysia bagi meningkatkan kesalinghubungan yang akan menyokong pembangunan ekonomi negara."Ia melibatkan Lebuhraya Pantai Barat (WCE) jajaran selatan, kedua, jalan baharu Broga–Simpang Pelangai dan ketiga, Lebuhraya Senawang–KLIA (SKLIA)-Salak TInggi.HNDP 2030 turut mengenal pasti cadangan projek yang menghubungkan bandar-bandar dalam Negeri Sembilan seperti Jalan baharu persimpangan Ulu Klawang–Kampung Sungai Daun (FT86), Jalan Pintas Kuala Pilah dan Jalan Lingkaran Luar Seremban," katanya.Beliau menjawab soalan wakil Port Dickson, Datuk Seri Aminuddin Harun di Parlimen.

(Datuk Seri Alexander Nanta Linggi, Menteri Kerja Raya)

Sementara itu, Datuk Seri Alexander turut memaklumkan, pihaknya merancang untuk menghubungkan Lebuhraya Kajang-Seremban (LEKAS) antara Paroi ke Senawang di Lebuhraya PLUS.Kelulusan prinsip bagi Projek Paroi–Senawang Link (PSL) telah diberikan kepada Syarikat Pencadang pada 6 September tahun lalu selama enam bulan bermula September 2022 hingga 28 Mac 2023."Jajaran PSL secara struktur jejambat ini dirangka agar dapat memberikan laluan terus antara LEKAS dengan Lebuhraya PLUS sebagai hubungan antara dua jajaran utama lebuh raya serta melengkapkan sistem jaringan lebuh raya," katanya ketika menjawab soalan tambahan Datuk Seri Aminuddin.Jelasnya, bagi projek SKLIA pula, ia telah bermula pada Julai 2022 selama 18 bulan hingga 28 Januari 2024.Projek berkenaan akan menjadi laluan alternatif kepada Lebuhraya PLUS sedia ada untuk trafik ke arah barat Lembah Klang khususnya ke Lapangan Terbang Antarabangsa Kuala Lumpur (KLIA) tanpa perlu melalui Lebuhraya Utara-Selatan Hubungan Tengah (ELITE).


Datuk maut, cucu parah dirempuh 4X4

KUCHING, 22 Februari- Seorang datuk maut manakala cucunya parah selepas motosikal yang dinaiki dirempuh sebuah pacuan empat roda di kilometer 42, Jalan Kuching-Serian pada Selasa.Menurut Ketua Polis Daerah Serian, DSP Aswandy Anis, dalam insiden sekitar pukul 4.00 petang itu, penunggang lelaki yang berumur 67 tahun dipercayai telah keluar dari simpang secara melulu mengakibatkan pemandu pacuan empat roda terbabit tidak sempat mengelak dan merempuh datuk dan cucunya itu. Mangsa telah tercampak ke bahu jalan dan pembonceng meninggal dunia di lokasi kejadian akibat kecederaan parah di bahagian kepala.  Manakala pemandu pacuan empat roda yang berusia 29 tahun tidak mengalami sebarang kecederaan.  Sehingga berita ini ditulis, mangsa kanak-kanak yang berumur 6 tahun dilaporkan masih mendapat rawatan di Hospital Serian akibat kecederaan di bahagian kepala.  Kes disiasat dibawah Sekksyen 41, kurungan 1, Akta Pengangkutan Jalan 1987.


500 veteran ATM terima Pingat Jasa Malaysia

(Panglima Tentera Udara Jen. Tan Sri Mohd Asghar Khan Goriman Khan menyampaikan pingat kepada penerima/FB JHEV ATM)

KUALA LUMPUR, 22 Februari- Seramai 500 veteran Angkatan Tentera Malaysia (ATM) dianugerahkan Pingat Jasa Malaysia (PJM) dalam satu majlis yang berlangsung di Dewan Ababil, Pangkalan Udara Subang pada Selasa.Jabatan Hal Ehwal Veteran (JHEV) dalam satu kenyataan memaklumkan pingat berkenaan disampaikan Panglima Tentera Udara Jen. Tan Sri Mohd Asghar Khan Goriman Khan yang mewakili Panglima ATM Jen Tan Sri Affendi Buang.Menurut JHEV, jumlah penerima PJM ini adalah termasuk 13 balu yang menerima pingat PJM mewakili suami yang telah meninggal dunia."Sejarah penganugerahan PJM yang dikoordinasi JHEV ATM telah dilaksanakan pada 3 Mac 2004 merupakan pengiktirafan kepada anggota tentera di atas sifat keperwiraan, keberanian, pengorbanan dan kesetiaan dalam menyumbang kepada kebebasan Malaysia daripada ancaman pengganas komunis. PJM hanya dianugerahkan kepada anggota tentera atau bekas anggota tentera yang memenuhi syarat-syarat yang berkelayakan," menurut kenyataan itu.Tambah kenyataan tersebut, syarat kelayakan menerima PJM adalah telah berkhidmat atau terlibat dalam operasi secara berterusan selama tiga bulan dan ke atas atau telah bertugas secara langsung tidak kurang dari enam bulan di mana-mana pasukan atau formasi ATM bagi tempoh dari 1 Jan 1969 hingga 2 Dis 1989 bagi operasi menentang Parti Komunis Malaya (PKM)."Telah berkhidmat atau terlibat dalam operasi secara berterusan selama tiga bulan dan ke atas atau telah bertugas secara tidak langsung tidak kurang dari enam bulan di mana-mana pasukan atau formasi ATM bagi tempoh 1 Jan 1969 hingga 17 Okt 1990 bagi operasi menentang Parti Komunis Kalimantan Utara (PKKU),” kata kenyataan itu.Mereka yang terbunuh, cedera atau menjadi kurang upaya disebabkan oleh tugas menentang pengganas PKM bagi tempoh 1 Jan 1969 hingga 2 Dis 1989 atau pengganas PKKU bagi tempoh 1 Jan 1969 hingga 17 Okt 1990 turut layak menerima PJM, kata JHEV.Sehingga hari ini, seramai 34,132 warga veteran ATM telah menerima PJM manakala bagi veteran yang layak dan belum lagi menerimanya akan dijadualkan penganugerahannya pada masa akan datang.

(Panglima Tentera Udara Jen Tan Sri Mohd Asghar Khan Goriman Khanmenyampaikan pingat kepada penerima / FB JHEV ATM)


Budak terperangkap dalam kontena dari Bangladesh dihantar pulang

(Kanak-kanak lelaki Bangladesh yang ditemui dalam kontena (stowaway) atas kapal di Pelabuhan Klang, MD Ratul Islam Fahim,16, (tengah) dihantar pulang ke negara asalnya ketika ditemui di Lapangan Terbang Antarabangsa Kuala Lumpur (KLIA) / BERNAMA)

SEPANG, 22 Februari- Kanak-kanak Bangladesh yang ditemui terperangkap dalam kontena di Pelabuhan Klang 17 Januari lalu, dihantar pulang pada Selasa menerusi penerbangan MH 196 yang berlepas dari Lapangan Terbang Antarabangsa Kuala Lumpur (KLIA) ke Dhaka 7.45 malam.Menteri Dalam Negeri, Datuk Seri Saifuddin Nasution Ismail berkata pertimbangan kerajaan menyelamatkan nyawa serta memberi perlindungan adalah wajar, mengambil kira mangsa seorang kanak-kanak."Hari ini (Selasa) saya akan memudahcara proses penghantaran, kita beli tiket komersial untuk dia dan dia akan ditemani oleh pegawai dari kedutaan Bangladesh untuk memastikan perjalanan empat jam setengah ini tiba di Dhaka dan dia akan kembali bertemu dengan keluarganya. Saya fikir ini adalah manifestasi kepada prinsip Malaysia Madani yang dipelopori oleh Perdana Menteri untuk menunjukkan sifat ihsan sesama manusia."Ia selari dengan pendirian Malaysia meratifikasi Konvensyen Hak Kanak-kanak.Beliau turut mengucapkan terima kasih kepada Jabatan Imigresen, Kedutaan Bangladesh dan badan bukan kerajaan (NGO) Yayasan Chow Kit yang menguruskan kanak-kanak itu dengan baik agar dikembalikan semula kepada keluarganya.Kanak-kanak tersebut dipercayai terkunci selama enam hari di dalam kontena tersebut yang berasal dari Chittagong, Bangladesh.Hasil pemeriksaan mendapati kanak-kanak itu terlalu lemah dan tidak boleh berkomunikasi dengan baik.Dia kemudiannya dikejarkan ke Hospital Tuanku Ampuan Rahimah, Klang bagi rawatan lanjut dan pemantauan pihak hospital.

(Datuk Seri Saifuddin Nasution Ismail ketika sidang media di KLIA)


MAIS lancar Kalkulator Fidyah Puasa, sasar RM20 juta kutipan fidyah

(Tan Sri Abdul Aziz melancarkan Kalkulator Fidyah Puasa / MEDIA JAKIM)

SHAH ALAM, 21 Februari- Majlis Agama Islam Selangor (MAIS) melangkah satu tapak di hadapan apabila membuat pelaksanaan platform baru dengan melancarkan Kalkulator Fidyah Puasa bagi memudahkan masyarakat Islam membuat pengiraan bayaran ganti puasa.Pelancaran Kalkulator Fidyah Puasa disempurnakan pengerusinya, Tan Sri Abdul Aziz Mohd Yusof."Sebelum ini umat Islam perlu hadir ke cawangan MAIS untuk membuat pengiraan sendiri sebelum membayar jumlah fidyah yang dikehendaki."Kini mereka hanya perlu menggunakan kemudahan tersebut dengan melayari laman web MAIS di www.mais.gov.my.," kata Tan Sri Abdul Aziz kepada pemberita selepas Majlis Hi-Tea Bersama Rakan Media dan Pelancaran Kalkulator Fidyah Puasa sempena Kempen Bulan Kesedaran Fidyah Negeri Selangor 2023.Kalkulator Fidyah Puasa ialah sebuah platform digital kalkulator yang telah dibangunkan oleh MAIS bagi memudahkan masyarakat Islam untuk membuat pengiraan kadar fidyah sebelum membuat bayaran. Fidyah ialah sesuatu yang dibayar untuk menebus diri, baik berbentuk harta atau tindakan lain yang dilakukan kerana kekurangan dalam salah satu amal ibadah.Menariknya, ia mempunyai tiga kadar bayaran iaitu RM2.00, RM4.00 dan RM6.00 dan mempunyai kaedah bayaran berganda dan tidak berganda.Masyarakat Islam yang ingin menggunakan Kalkulator Fidyah Puasa boleh melayari laman web MAIS di www.mais.gov.my.Tambah Tan Sri Abdul Aziz, MAIS menyasarkan RM20 juta kutipan fidyah di Negeri Selangor pada tahun ini. Bagi tahun 2022, MAIS telah berjaya mengagihkan kutipan fidyah berjumlah RM6.85 juta melalui bantuan makanan kering dan wang tunai kepada mereka yang memerlukan.“MAIS berharap agar Kalkulator Fidyah Puasa ini dapat memberi kemudahan baharu kepada masyarakat Islam dalam membuat pengiraan dengan pantas dan tepat bagi bayaran fidyah yang dikenakan atas sebab-sebab faktor yang tertentu,”katanya.Melalui Kempen Bulan Kesedaran Fidyah Negeri Selangor yang diadakan bermula 22 Februari sehingga 22 Mac 2023, pelbagai aktiviti menarik telah disusun antaranya ialah Program Hari Bersama Baitulmal; Bual Bicara di Radio Selangor FM; Taklimat, Tazkirah Jumaat dan Kuliah Maghrib Khas di Institusi, Masjid dan Surau Terpilih; Kaunter Pemasaran Baitulmal dan Forum Fidyah.Tujuan kempen diadakan adalah memberikan kefahaman dan kesedaran kepada masyarakat Islam untuk melunaskan hutang fidyah di samping menggalakkan masyarakat Islam menggantikan puasa lebih awal sebelum bertemunya bulan Ramadhan yang akan datang. Info lanjut, boleh didapati di laman web rasmi MAIS di www.mais.gov.my dan media sosial rasmi MAIS.Terdahulu, MAIS turut meraikan rakan media dan rakan strategik sebagai satu penghargaan dan meraikan para pengamal media sepanjang tahun 2022 yang telah memberi kerjasama yang cemerlang dalam membuat liputan berita MAIS meliputi kejayaan, peristiwa dan aktiviti semasa MAIS.Antara penerima penghargaan ini adalah Jabatan Kemajuan Islam Malaysia (JAKIM), Radio Television Malaysia (RTM), Media Prima Berhad, Astro Awani, Institut Kefahaman Islam Malaysia (IKIM),Media Selangor, TV Alhijrah, Sinar Harian, Berita Harian, Utusan,Bernama, Kosmo, Radio IKIM, Radio Selangor, Radio Klasik, Karangkraf, Siakap Keli dan Kelab Blogger Ben Ashaari.

(Tan Sri Abdul Aziz (BERDIRI TENGAH) bersama media tempatan yang diraikan dalam Majlis Hi-Tea Bersama Rakan Media dan Pelancaran Kalkulator Fidyah Puasa sempena Kempen Bulan Kesedaran Fidyah Negeri Selangor 2023 / MEDIA JAKIM)


Malaysia perlu lebih ramai graduan STEM, usaha pacu sektor berteknologi tinggi

KUALA LUMPUR, 21 Februari- Malaysia memerlukan lebih ramai graduan dalam bidang pendidikan Sains, Teknologi, Kejuruteraan dan Matematik (STEM) dalam usaha memacu sektor berteknologi tinggi.Pun begitu, Ahli Parlimen Bayan Baru, Sim Tze Tzin berkata sasaran 40 peratus penyertaan pelajar dalam bidang STEM di sekolah menengah masih gagal dicapai.Tiga inisatif dicadang bagi menarik semula minat mereka.Pertamanya kemasukan terus ke universiti dan institusi TVET kepada semua pelajar lepasan Sijil Pelajaran Malaysia (SPM) (aliran sains) yang berkelayakan."Kedua semua kursus universiti dan TVET STEM haruslah percuma. Cadangan ketiga adalah menetapkan gaji minimum graduan STEM. "Gaji minimum ini untuk 'fresh graduate' STEM harus ditetapkan dalam lingkungan RM5,000 sebulan. "Manakala graduan TVET STEM harus dalam lingkungan RM3,000 sebulan," katanya.

Beliau menyatakan demikian dalam sesi perbahasan usul Menjunjung Kasih Titah Diraja di Parlimen.Senada dengan wakil Bayan Baru itu ialah wakil Kuala Kedah, Dr. Ahmad Fakhruddin Fakhrurazi yang berpandangan program TVET wajar diperluas kepada pelajar Sekolah Menengah Agama Rakyat terpilih.'Sekiranya program TVET dapat dilaksanakan di sekolah aliran berkenaan, maka pelajar-pelajar ini dapat bersaing dalam industri teknologi dan pembuatan, di samping dapat menambah jumlah pekerja mahir dalam sektor industri komersil dan seterusnya dapat melahirkan golongan insan yang bekerja penuh integriti."Sehubungan dengan itu juga saya memohon agar pihak kerajaan dapat mempertimbangkan beberapa Sekolah Menengah Agama Rakyat terpilih sebagai projek rintis bagi pelaksanaan program TVET ini, seterusnya menawarkan Sijil Kemahiran Malaysia (SKM) tahap 1 dan 2," tambahnya.


MCWC23 sasar catatan Guinness World Records, kumpul peserta masakan terbesar

KUALA LUMPUR, 21 Februari- 650 orang cef tempatan dan antarabangsa akan beraksi dalam Piala Dunia Kulinari Malaysia 2023 (MCWC23) di Pusat Dagangan Dunia Kuala Lumpur, bermula hari ini.Pertandingan julung kali diadakan itu menyasarkan catatan Guinness World Records yang mengumpulkan jumlah peserta pertandingan masakan terbesar.Pertandingan selama tiga hari itu menampilkan sembilan kategori utama dengan 62 subkategori.40 daripadanya menampilkan masakan tempatan.Bagi Timbalan Menteri Pelancongan, Seni dan Budaya, Khairul Firdaus Akbar Khan, MCWC23 merupakan platfom yang baik buat pakar dan peminat menunjukkan bakat memasak.Di samping memperkenalkan masakan Malaysia."Bukan setakat kita boleh mengumpulkan cef terkemuka di seluruh dunia tapi juga kita boleh memperkenalkan makanan kita kepada cef luar dari Malaysia."Keduanya juga kita mampu menarik pelancong yang meminati aspek gastronomi dan ini adalah satu produk yang kita cuba perkenalkan kepada pelancong luar dari Malaysia," katanyaTerdahulu beliau merasmikan acara tersebut yang dianjurkan Persatuan Kulinari Bersatu Malaysia (MBCA), di sini hari ini.


Kanak-kanak terperangkap dalam kontena di Pelabuhan Klang dihantar pulang

SEPANG, 21 Februari- Kanak-kanak Bangladesh yang ditemui terperangkap dalam kontena di Pelabuhan Klang dihantar pulang menerusi penerbangan MH 196 yang berlepas dari Lapangan Terbang Antarabangsa Kuala Lumpur (KLIA) ke Dhaka 7.45 malam ini.Menteri Dalam Negeri, Datuk Seri Saifuddin Nasution Ismail berkata pertimbangan kerajaan menyelamatkan nyawa serta memberi perlindungan adalah wajar, mengambil kira mangsa merupakan seorang kanak-kanak.

(Menteri Dalam Negeri, Datuk Seri Saifuddin Nasution Ismail)

"Saya akan memudah cara proses penghantaran, kita membeli tiket komersial untuknya. Dia akan ditemani oleh pegawai dari kedutaan Bangladesh untuk memastikan perjalanan empat jam setengah ini tiba di Dhaka dan dia akan kembali bertemu dengan keluarganya."Saya fikir ini adalah manifestasi kepada prinsip Malaysia Madani yang dipelopori oleh Perdana Menteri untuk menunjukkan sikap ehsan sesama manusia", katanya dalam sidang media, di sini hari ini.Ia selari dengan pendirian Malaysia meratifikasi Konvensyen Hak Kanak-kanak. Beliau turut mengucapkan terima kasih kepada Jabatan Imigresen, Kedutaan Bangladesh dan badan bukan kerajaan (NGO) Yayasan Chow Kit yang menguruskan kanak-kanak itu agar dikembalikan semula ke pangkuan keluarganya.Pada 17 Januari lalu, seorang kanak-kanak lelaki warga asing ditemukan di dalam sebuah kontena di dermaga Pelabuhan Barat, Pelabuhan Klang dipercayai terkunci selama enam hari di dalam kontena tersebut yang berasal dari Chittagong, Bangladesh.


Kerajaan tambah baik ekosistem TVET

KUALA LUMPUR, 21 Februari- Pelbagai langkah diambil kerajaan bagi menambahbaik ekosistem Pendidikan Teknikal dan Latihan Vokasional (TVET). Ia termasuk mengelakkan pertindihan dan pembaziran dalam pelaksanaan program TVET.Timbalan Menteri Sumber Manusia, Mustapha Sakmud memaklumkan, keputusan dipersetujui Jemaah Menteri menerusi Mesyuarat Majlis TVET Negara, 7 Februari lalu.

Ini termasuk usaha untuk memuktamadkan 10 Memorandum Perjanjian bersama syarikat berkaitan kerajaan (GLC) dan syarikat swasta, meliputi bidang-bidang latihan TVET melibatkan kementerian berkaitan."Menerusi inisiatif ini, GLC dan syarikat swasta yang dikenal pasti akan terlibat dalam pelaksanaan program TVET merangkumi skop pembangunan kurikulum dan bahan latihan, sumbangan dan perkongsian peralatan serta kemudahan, khidmat kepakaran dan pembiayaan program latihan," katanya pada sesi jawab lisan di Dewan Rakyat.Beliau menjawab pertanyaan wakil Batu Pahat, Onn Abu Bakar.

Pemerkasaan Bidang Keselamatan dan Kesihatan Pekerjaan dipergiatSementara itu, Mustapha berkata aspek pemerkasaan Bidang Keselamatan dan Kesihatan Pekerjaan (OSH) terus dipergiat.  Ia termasuk di peringkat pengajian tinggi menerusi Program Pengajian Khusus bermula dari peringkat Diploma sehingga Ijazah Dr. Falsafah  Menurutnya, usaha tersebut ke arah melahirkan pekerja kompeten dalam bidang keselamatan pekerjaan.  "Bagi laluan akademik pula Agensi Kelayakan Malaysia MQA meluluskan standard program khusus dalam bidang kesihatan dan keselamatan dalam pekerjaan pada tahun ini standard program ini meliputi program pengajian diploma sehingga ijazah dan dr falsafah," katanya menjawab soalan Ahli Parlimen Pendang, Datuk Awang Hashim.  Tambah Mustapha, pemerkasaan Bidang Keselamatan dan Kesihatan Pekerjaan turut diusahakan di peringkat sekolah menengah menerusi Kelab Keselamatan Pekerjaan sebagai pendedahan awal.


Mayat remaja lelaki dikhuatiri lemas di Teluk Chempedak ditemukan

KUANTAN, 21 Februari- Mayat seorang remaja lelaki yang dikhuatiri lemas ketika mandi di pesisiran Pantai Teluk Chempedak bersama dua rakannya petang semalam, ditemukan terdampar di pantai berhampiran Tembeling Resort, Kuantan, Pahang, hari ini.  Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, mayat mangsa ditemukan oleh orang awam pada jam 2.59 petang tadi.  Menurut beliau, mayat Muhammad Ikmal Hakim Ahmad, 20 tahun ditemukan pada jarak 2 kilometer dari lokasi dia dipercayai lemas.

(Mayat mangsa ditemukan di Pantai Tembeling Resort, kira-kira 2 kilometer dari lokasi dia dilaporkan hilang/FB JBPM Negeri Pahang)

Mayat mangsa kemudian diserahkan kepada pihak polis untuk tindakan selanjutnya.  Sebelum ini, operasi pencarian melibatkan pelbagai agensi keselamatan digerakkan sebaik laporan diterima.  Semalam, seorang remaja dilaporkan lemas ketika beriadah bersama dua lagi rakannya di pantai Teluk Chempedak, Kuantan.  Bagaimanapun, dua rakan mangsa selamat dalam kejadian kira-kira jam 3.00 petang itu.


Penggunaan kamera badan, KDN perluas kepada agensi penguatkuasaan lain

KUALA LUMPUR, 21 Februari- Kementerian Dalam Negeri (KDN) berhasrat memperluas penggunaan kamera badan kepada agensi penguatkuasaan lain.Timbalan Menteri Dalam Negeri, Datuk Seri Shamsul Anuar Nasarah memberitahu, Jabatan Imigresen, Jabatan Penjara, Agensi Penguatkuasaan Maritim Malaysia dan Agensi Antidadah Kebangsaan turut dicadang menggunakan kamera badan.Buat masa ini, PDRM dan KDN telah menyiapkan prosedur operasi standard penggunaan kamera badan terhadap anggotanya dan akan mengadakan latihan penggunaan."Kerana semua agensi ini juga berurusan dengan masyarakat dan tentulah data-data yang kita perolehi daripada kamera badan ini boleh diguna pakai dalam apa jua keadaan termasuklah bukti-bukti di mahkamah dan sebagainya", katanya pada sesi soal jawab di Dewan Rakyat.

"Semua ini dilakukan dalam usaha untuk memelihara integriti anggota PDRM, memastikan ketelusan anggota ketika bertugas dan juga meningkatkan etika dan profesionalis anggota PDRM", katanya.

(Timbalan Menteri Dalam NegeriDatuk Seri Shamsul Anuar Nasarah)


Pahang perlukan RM400 juta baik pulih jalan Persekutuan

KUANTAN, 21 Februari - Peruntukan lebih besar dimohon kerajaan negeri Pahang menerusi Belanjawan 2023 bagi kerja-kerja membaik pulih jalan Persekutuan yang rosak.Exco Kerja Raya, Pengangkutan dan Kesihatan Negeri, Datuk Mohammad Fakhruddin Mohd Ariff berkata lebih RM400 juta diperlukan bagi menyelenggara penuh jalan berkenaan.

"Kita berharap supaya peruntukan yang RM400 juta ini kita dapat sepenuhnya supaya kita dapat menyelenggara jalan ini dengan lebih baik," katanya pada sidang media selepas sesi taklimat bersama Jabatan Kerja Raya, di sini.Tambah Mohammad, peruntukan yang diperlukan akan melibatkan kerja-kerja penurapan, membuat lapisan atau jalan baharu di sepanjang lebih 3000 kilometer jalan Persekutuan yang terjejas.


Balai Bomba Kuala Pilah bakal dinaik taraf - JPBM

NILAI, 21 Februari- Sebuah balai bomba baharu akan dibina di Negeri Sembilan tahun hadapan.Sebuah lagi balai sedia ada pula akan dinaik taraf.Pengarah Jabatan Bomba dan Penyelamat Malaysia (JBPM) Negeri Sembilan, Hamdan Ali berkata balai bomba yang bakal dibina terletak di Johol."Balai yang dinaik taraf ialah Balai Bomba Kuala Pilah.  "Pembinaan dan naik taraf bakal memperkasa 20 balai bomba sedia ada di Negeri Sembilan," katanya kepada pemberita pada Majlis Perbarisan Tahunan JBPM Negeri Sembilan di Seremban 2. Kru Berita Ehwal Semasa RTM Negeri Sembilan turut menerima sijil penghargaan atas kerjasama dalam membuat liputan.Pada majlis sama, Hamdan turut melancarkan pengoperasian semula Balai Bomba dan Penyelamat Seremban yang selesai dinaik taraf.

(Pengarah Jabatan Bomba dan Penyelamat Malaysia (JBPM) Negeri Sembilan, Hamdan Ali berkata balai bomba yang bakal dibina terletak di Johol)


Kesedaran masyarakat jaga kebersihan awam, khususnya sungai masih rendah

JOHOR BAHRU, 21 Februari- Tahap kesedaran yang tinggi terhadap kebersihan alam sekitar penting bagi membolehkan hasrat kerajaan negeri, menjadikan Johor sebagai sebuah negeri bersih, tercapai.  Exco Pelancongan, Alam Sekitar, Warisan dan Budaya Johor, K. Raven Kumar bagaimanapun berkata tahap kesedaran rakyat Johor terhadap kebersihan awam, khususnya penjagaan sungai masih pada tahap rendah.Perkara itu dapat dilihat apabila masih banyak sampah domestik dibuang ke dalam sungai di negeri itu. Kerajaan negeri katanya komited menjadikan persekitaran Johor lebih baik menerusi Agenda Johor Bersih yang bermula sejak Julai tahun lalu.  Justeru, masyarakat perlu mengubah sikap dan menjadi lebih cakna terhadap kebersihan berbanding hanya bergantung dengan usaha kerajaan. "Orang ramai, mereka pun perlu memainkan peranan yang penting sebab kalau kita kutip sampah tetapi tidak berkurangan, itu tidak bagus juga."Kesedaran orang ramai paling penting untuk mengurangkan isu sampah ini," katanya.

Beliau menyatakan demikian selepas melancarkan Hari Alam Sekitar, Sosial dan Tadbir Urus (ESG) Pelabuhan Tanjung Pelepas (PTP), di sini hari ini. Dalam pada itu, kerajaan Johor juga menyokong usaha PTP menjalankan rangka kerja kelestarian alam yang menjadi penanda aras bagi pengurusan pelabuhan dalam negara.  Menerusi rangka kerja tersebut, PTP akan menerapkan elemen kelestarian dalam setiap aspek urusan harian, termasuk rantaian pembekal, penggunaan tenaga, pengurusan sisa dan hak kemanusiaan.  PTP juga bekerjasama dengan SWM Environment menubuhkan pusat kitar semula komuniti, selain komited menanam 160,000 pokok bakau di Tanjung Piai, Pontian, dalam tempoh lima tahun.


Pegawai, pakar perubatan gaji permulaan tinggi, kenaikan pangkat cepat

KUALA LUMPUR, 21 Februari- Gaji permulaan yang diterima Pegawai Perubatan Gred UD41 jauh lebih tinggi berbanding skim perkhidmatan lain di peringkat Kumpulan Pengurusan dan Profesional dalam Perkhidmatan Awam. Timbalan Menteri Kesihatan, Lukanisman Awang Sauni berkata, bagi memastikan peningkatan laluan kerjaya yang lebih baik juga, Pegawai dan Pakar Perubatan diberikan kenaikan pangkat lebih cepat secara 'time based promotion'.  Beliau berkata Kementerian Kesihatan (KKM) turut menawarkan pengajian kepakaran Sarjana Perubatan atau Sarjana Pergigian dengan kemudahan cuti belajar bergaji penuh termasuk Hadiah Latihan Persekutuan kepada pegawai perubatan tetap.  Manakala bagi pegawai kontrak pula, pengajian kepakaran ditawarkan melalui latihan kepakaran 'Parallel Pathway'.

(Timbalan Menteri Kesihatan, Lukanisman Awang Sauni)

Tambahnya, kementerian tidak boleh menghalang mana-mana petugas kesihatan termasuk Pegawai atau Pakar Perubatan meletak jawatan dan berhijrah untuk mendapatkan pekerjaan ke luar negara.  Faktor utama penghijrahan mereka adalah disebabkan insentif dan gaji yang lebih baik ditawarkan sektor kesihatan luar negara khususnya di negara maju.  "Kementerian Kesihatan melalui agensi pusat akan terus berusaha untuk menambah baik insentif dan kemudahan sedia ada dari semasa ke semasa. Penambahbaikan yang dilaksanakan kementerian, bagaimanapun tidak akan menghalang pegawai daripada berhijrah dan bekerja di tempat lain."Isu penghijrahan Pegawai Perubatan dan Pakar Perubatan adalah isu universal, perkara ini perlu dilihat secara meluas dan turut berlaku dalam semua bidang pekerjaan yang lain dan bukan saja dalam bidang perubatan", katanya dalam sesi soal jawab di Dewan Rakyat.Sehingga 31 Disember 2022, seramai 4,333 Pegawai Perubatan kontrak telah dilantik ke jawatan tetap dan seramai 20,330 pegawai masih berkhidmat secara kontrak.  Pada tahun ini, sebanyak 4,263 kekosongan jawatan tetap ditawarkan untuk diisi oleh Pegawai Perubatan kontrak yang berjaya dalam proses temuduga oleh Suruhanjaya Perkhidmatan Awam (SPA).  Pelantikan tetap Pegawai Perubatan kontrak ini dijangka selesai pada bulan Julai.


Kastam Pahang rampas rokok seludup bernilai RM1.49 juta

KUANTAN, 21 Februari - Jabatan Kastam Diraja Malaysia (JKDM) Pahang merampas dua juta batang rokok dianggarkan bernilai RM1.49 juta yang ditemui dalam sebuah lori ditinggalkan di sebuah stesen minyak di Jalan Kota Bharu-Kuala Terengganu dekat Kampung Anak Ikan, Jerteh, Terengganu, 12 Februari lalu.Pengarah Kastam Pahang, Wan Apandi Wan Hassan berkata dalam pemeriksaan kira-kira pukul 6.30 pagi itu, tiada sebarang tangkapan dilakukan.Katanya, kejayaan rampasan itu hasil maklumat dari pemberi maklumat yang melaporkan berhubung pergerakan lori disyaki membawa rokok seludup di laluan tersebut.

"Pemeriksaan pada bahagian muatan yang ditutupi kanvas mendapati lori tersebut membawa beberapa kotak berisi rokok putih disyaki tidak bercukai," katanya pada sidang media di pejabat JKDM Pahang, Indera Mahkota, di sini.Tambah Wan Apandi, lori yang dianggarkan bernilai RM55,000 itu turut dirampas.Katanya, anggaran keseluruhan nilai rampasan mencecah lebih RM1.5 juta."Semua barang rampasan dibawa ke Bahagian Penguatkuasaan JKDM Pahang untuk siasatan lanjut di bawah Akta Kastam 1967," katanya.Siasatan lanjut masih dijalankan bagi mengenal pasti pihak terlibat dalam kegiatan itu termasuk pemilik lori yang digunakan.


Kes demam denggi meningkat - KKM

KUALA LUMPUR, 21 Februari- Sebanyak empat kematian akibat komplikasi demam denggi dilaporkan pada minggu epidemiologi ketujuh 2023 iaitu pada 12 hingga 18 Februari.Ketua Pengarah Kesihatan Tan Sri Dr Noor Hisham Abdullah berkata sepanjang tempoh tersebut 2,149 kes demam denggi dilaporkan.Ia berbanding 1,967 kes pada minggu sebelumnya, iaitu peningkatan 182 kes atau 9.3 peratus."Sebanyak 79 lokaliti hotspot dilaporkan pada minggu tersebut berbanding 86 lokaliti pada minggu sebelumnya, dengan 53 berada di Selangor, Sabah (20), Kuala Lumpur dan Putrajaya (empat) serta Pulau Pinang (dua)."Orang ramai diingatkan tidak alpa dengan waktu puncak gigitan nyamuk Aedes, iaitu pukul 6.00 hingga 8.00 pagi dan pukul 6.00 petang hingga 8.00 malam," katanya menerusi kenyataan.


572 laporan diterima berkaitan 'job scam'

KUALA LUMPUR, 21 Februari- Kementerian Luar menerima sebanyak 572 laporan berkaitan warganegara Malaysia yang menjadi mangsa sindiket jenayah 'job scam' di luar negara. Jumlah tersebut adalah setakat 20 Februari 2023. Timbalan Menteri Luar, Datuk Mohamad Alamin berkata daripada jumlah itu, seramai 403 mangsa berjaya diselamatkan, seramai 21 mangsa sedang ditahan di depoh tahanan sebelum dibawa pulang dan seramai 169 mangsa lagi sedang dikesan.

(Timbalan Menteri Luar, Datuk Mohamad Alamin)

Ia hasil sinergi bersepadu menerusi Jawatankuasa Khas yang diketuai kementerian bersama 10 agensi yang berkaitan, selain kerjasama dengan Kedutaan-Kedutaan Besar Malaysia di Thailand, Kemboja, Laos dan Myanmar.  "Selaku peneraju Task Force, Kementerian Luar Negeri akan terus memantau dan menyelaras usaha menangani isu 'job scam' ini, serta menghulurkan bantuan konsular yang sewajarnya dari semasa ke semasa kepada semua mangsa warga negara Malaysia yang terlibat."Ini termasuk mengadakan lawatan ke depoh dan pusat tahanan untuk memastikan kebajikan rakyat Malaysia yang berada di sana, membantu dalam penyaluran kiriman wang dari keluarga atau waris kepada mangsa dan menyediakan dokumentasi untuk proses penghantaran pulang", katanya dalam sesi soal jawab di Parlimen.  Beliau menjawab soalan Ahli Parlimen Sri Gading, Aminolhuda Hassan.


Pasukan SAR Malaysia di Turkiye pulang, dijangka tiba Khamis ini

GAZIANTEP, 21 Februari - Pasukan mencari dan menyelamat (SAR) negara yang berkhidmat di Turkiye mula meninggalkan Nurdagi bermula petang Selasa.Kumpulan pertama seramai 70 individu bersama dua ekor anjing pengesan akan menaiki penerbangan ke Istanbul dan dijangka tiba di Kuala Lumpur Khamis ini pada pukul 12.20 tengah hari.Ketua Pasukan MAS-10, Abdul Manaf Che Isa berkata Pasukan MAS-10 terdiri daripada anggota Pasukan Mencari dan Menyelamat Khas Malaysia, Jabatan Bomba dan Penyelamat Malaysia dan Angkatan Pertahanan Awam.

"Pasukan yang akan kembali ke tanah air adalah pasukan MAS-10 seramai 70 orang termasuk dua ekor anjing akan membuat persiapan akhir untuk meninggalkan pangkalan ini dan menuju ke Gaziantep seterusnya ke Istanbul bagi menjalani pemeriksaan kesihatan," katanya ketika ditemui pemberita.Turut pulang bersama kumpulan berkenaan tiga pengamal media dari RTM dan BERNAMA.Mereka merupakan pasukan kedua yang di hantar bagi membantu kerja-kerja SAR mangsa gempa bumi di Selatan Turkiye.


Laporan berita tidak benar, MCMC buka kertas siasatan terhadap Awesome TV

CYBERJAYA, 21 Februari – Suruhanjaya Komunikasi dan Multimedia Malaysia (MCMC) membuka kertas siasatan di bawah Seksyen 206 Akta Komunikasi dan Multimedia (AKM) 1998 iaitu kegagalan mematuhi syarat lesen bagi menyiasat laporan diterbitkan stesen televisyen Awesome TV.Jabatan Komunikasi Korporat MCMC berkata MCMC juga telah mengadakan pertemuan dengan pengurusan tertinggi Awesome TV semalam bagi mendapatkan penjelasan lanjut berhubung laporan berita yang mendakwa bilangan penjawat awam bakal dikurangkan.

“Satu kertas siasatan akan dibuka oleh MCMC di bawah Seksyen 206 AKM 1998 iaitu kegagalan mematuhi syarat lesen.“Apabila kertas siasatan dilengkapkan, ianya akan diserahkan kepada Timbalan Pendakwa Raya untuk keputusan lanjut,” kata MCMC menerusi kenyataan.

MCMC berkata, jika sabit kesalahan pesalah boleh dihukum seperti yang diperuntukkan di bawah Seksyen 242 iaitu denda tidak melebihi RM100,000 atau dipenjarakan selama tempoh tidak melebihi dua tahun atau kedua-duanya sekali.

“MCMC memandang serius aduan pengguna dan komited dalam usaha mempertingkat tahap pematuhan pemegang lesen Pemberi Perkhidmatan Aplikasi Kandungan Individu (CASP-I).“Ia supaya kandungan disiarkan mencerminkan budaya, identiti dan norma-norma masyarakat selaras dengan AKM 1998 serta Kod Kandungan,” jelasnya.Tambah MCMC, setiap aduan diterima akan diteliti berdasarkan peruntukan AKM 1998, peraturan-peraturan berkaitan di bawahnya dan mengikut Prosedur Operasi Standard (SOP) yang ditetapkan.“Antara tatacara atau proses aduan dibuat adalah seperti memanggil pihak penyiar yang diadukan untuk tampil mengemukakan penjelasan bagi menentukan bentuk tindakan penguatkuasaan akan diambil,” kata MCMC.


Konsep Malaysia Madani, menyeluruh dan adil kepada semua rakyat - PM

KUALA LUMPUR, 21 Februari - Pelaksanaan konsep Malaysia Madani bersifat menyeluruh dan adil kepada semua rakyat. Perdana Menteri, Datuk Seri Anwar Ibrahim berkata biarpun istilahnya berunsur keislaman namun nilai di sebaliknya merangkumi konteks masyarakat majmuk di Malaysia. Ini termasuk nilai ihsan yang mengambil kira kebajikan masyarakat meliputi isu kemiskinan tanpa mengira bangsa dan agama.

"Saya faham...saya beri jaminan...jangan rasa gementar sebab istilah kearaban, tapi takkan saya hendak pakai istilah Inggeris. Saya beri jaminan di Malaysia...konsep madani tetap untuk rakyat Malaysia dan tetap keadilan untuk rakyat di Malaysia," katanya ketika menjawab soalan tambahan Ahli Perlimen Ayer Hitam, Datuk Seri Dr. Wee Ka Siong pada sesi pertanyaan menteri di Dewan Rakyat.Dalam pada itu, menjawab soalan tambahan Ahli Parlimen Pasir Mas mengenai keanggotaan kabinet yang mempunyai kes mahkamah, Datuk Seri Anwar memberi jaminan kerajaan tidak akan mengganggu proses undang-undang melibatkan Jemaah Menteri yang terlibat kes mahkamah. Ini seiring prinsip Malaysia Madani yang menekankan tata kelola yang baik dalam pentadbiran kerajaan, sekali gus tidak akan bertolak ansur dengan perbuatan rasuah."Kalau saya nampak dalam soal rasuah dan penyelewengan dan ada bukti...saya tiada hubungan peribadi, saya arahankan ambil tindakan dan tidak kira dari parti mana," katanya.Tegas Datuk Seri Anwar, perkara itu diserahkan kepada mahkamah berdasarkan pendakwaan dan penghakiman.


Lebih tiga juta muat turun aplikasi MyJPJ - Anthony Loke

KUALA LUMPUR, 21 Februari - Fasa pertama pelaksanaan inisiatif pendigitalan yang dilaksanakan Jabatan Pengangkutan Jalan (JPJ) mendapat reaksi positif.Menteri Pengangkutan, Anthony Loke berkata ini dapat dibuktikan apabila lebih tiga juta pengguna memuat turun aplikasi MyJPJ sejak ia berkuat kuasa 10 Februari lalu.

"Jadi saya lihat fasa pertama ini disambut baik. Setakat ini lebih tiga juta telah menggunakan aplikasi ini untuk mendapatkan paparan cukai jalan dan lesen memandu secara digital," katanya.Anthony Loke berkata demikian ketika ditemui pemberita selepas menjadi tetamu program Bicara Naratif di Angkasapuri, malam tadi.Dalam pada itu, Anthony berkata pelaksanaan inisiatif pendigitalan JPJ fasa kedua akan dilakukan secara berperingkat.Katanya, pelaksanaan fasa kedua inisiatif tersebut akan melibatkan penambahbaikan ciri aplikasi MyJPJ bagi memudahkan masyarakat melakukan pembayaran, pembaharuan cukai jalan lesen memandu secara dalam talian."Itu memang ikut perancangan kita tetapi kita tidak melaksanakan secara terburu-buru, Kami akan laksanakan secara berfasa dan akan dilaksanakan dengan lebih baik lagi," katanya.


Kerajaan perlu pertimbang baki simpanan pencarum KWSP

KUALA LUMPUR, 20 Februari - Kerajaan perlu mempertimbangkan baki simpanan pencarum Kumpulan Wang Simpanan Pekerja (KWSP) dalam isu pengeluaran wang KWSP.Datuk Seri Amirudin Shari (PH-Gombak) berkata baki simpanan pencarum semakin membimbangkan selepas beberapa kali pengeluaran khas itu dibenarkan sejak negara berdepan pandemik COVID-19, dengan ada yang mempunyai hanya 68 sen sehari untuk dibelanja selepas bersara."Kerajaan kena pertimbang antara kebertanggungjawaban dengan populisme dan gesaan yang dibangkitkan oleh pembangkang pada hari ini supaya kita tidak terkesima dan tertipu dengan propaganda dan pilihan itu," katanya ketika perbahasan Usul Menjunjung Kasih Titah Diraja di Dewan Rakyat, hari ini.Menteri Besar Selangor itu berkata negara juga perlu membuat persiapan ke arah menuju negara menua pada 2030.Sementara itu, Amirudin turut berpendapat langkah mengembalikan Akta Perkhidmatan Parlimen bakal membantu ahli dewan mendapatkan pengkaji dan golongan pakar.

(Datuk Seri Amirudin Shari ketika perbahasan Usul Menjunjung Kasih Titah Diraja di Dewan Rakyat, hari ini)

Jelas beliau, ia secara tidak langsung dapat memperkukuhkan lagi perbincangan ketika sesi perbahasan.Selain itu dengan adanya akta berkenaan ia juga bertepatan dengan doktrin pemisahan kuasa."Dengan adanya Akta Perkhidmatan Parlimen yang kita boleh kembalikan, saya percaya boleh lantik Speaker yang lebih berkuasa, Speaker yang boleh tentukan pegawainya, Speaker yang punyai peruntukan sendiri, ini bertepatan doktrin pemisahan kuasa atau berakar dalam sistem pemerintahan dan pentadbiran negara," jelas beliau.Akta Perkhidmatan Parlimen diperkenalkan pada tahun 1963 namun dimansuhkan pada tahun 1992. Akta berkenaan membuka jalan kepada Dewan Rakyat untuk bertindak sebagai badan bebas.


Inisiatif Menu Rahmah diyakini mampu bertahan

KUALA LUMPUR, 20 Februari- Inisiatif Menu Rahman diyakini mampu bertahan dan diteruskan pelaksanaannya, jika harga barangan tidak naik mendadak.Menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub meskipun ada kenaikan harga namun ia masih terkawal.Beliau menambah, kerelaan pemain industri peruncitan menawarkan produk berkenaan dengan keuntungan yang diterima membuatkan program itu dapat bertahan."Tiga komponen Rahmah itu nasi yang asasnya beras, ikan atau ayam dan juga sayur-sayuran."Saya rasa tidak mungkin dalam masa tiga bulan itu harga beras naik RM10, tidak mungkin harga sayur naik mendadak 5,6 kali ganda juga harga ayam. "Ayam kita kawal, beras harga kawalan jadi saya yakin dan percaya bahawa sekiranya harga yang ada pada hari ini itu tidak naik melampau, saya yakin bahawa Menu Rahmah masih boleh bertahan," katanya.

Beliau berkata demikian ketika ditemui selepas menyempurnakan majlis pelancaran Program Rahmah AEON BiG di Wangsa Maju.Lebih 100 produk terpilih dijual pada harga lebih rendah bagi meringankan beban pelanggan di pasaraya berkenaan.Ia termasuk beras, minyak masak, makanan proses, peralatan mandian dan pelbagai keperluan asas lain.


Remaja lelaki dikhuatiri lemas

KUANTAN, 20 Februari- Seorang remaja lelaki dikhuatiri lemas ketika sedang mandi bersama dua lagi rakannya di pesisir Pantai Teluk Chempedak, di sini, pukul 2.30 petang tadi.  Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata mangsa dikenal pasti sebagai Muhamad Ikhmal Hakim Ahmad, 20 tahun. Menurutnya, dua rakan mangsa Amirul Izat Zainal Abidin dan Fadhli Simon, sempat menyelamatkan diri.  Pihak bomba sebelum itu menerima panggilan kecemasan berhubung kejadian pada pukul 3.04 petang.  Susulan itu, tujuh anggota termasuk pegawai dari Balai Bomba dan Penyelamat Kuantan dikerah ke lokasi kejadian bagi operasi mencari dan menyelamat (SAR).  Operasi pencarian telah digerakkan di sekitar pantai, namun mangsa belum dijumpai.  Pasukan Penyelamat di Air (PPDA) Kuantan juga telah diarahkan ke pantai Teluk Chempedak bagi membantu operasi yang turut disertai agensi lain.

(Tujuh anggota termasuk pegawai dari Balai Bomba dan PenyelamatKuantan dikerah ke lokasi kejadian bagi operasi mencari dan menyelamat, SAR)


Siti Bainun lantik semula seorang peguam yang pernah mewakilinya

KUALA LUMPUR, 20 Februari - Pengasas Rumah Bonda, Siti Bainun Ahd Razali melantik semula seorang daripada lima peguam yang sebelum ini menarik diri daripada mewakilinya, bagi mengendalikan prosiding membela dirinya atas tuduhan mengabai dan menganiaya seorang remaja perempuan sindrom Down yang dikenali sebagai Bella di Mahkamah Tinggi Kuala Lumpur.Siti Bainun, 31, memaklumkan mahkamah bahawa, dia telah melantik Mohammad Farhan Maaruf yang sebelum ini pernah mewakilinya dalam prosiding perbicaraan kes itu di peringkat pendakwaan.Beliau juga maklumkan kepada Yayasan Bantuan Guaman Kebangsaan (YBGK) berhubung pelantikan semula peguam pada prosiding membela diri di hadapan Hakim Mahkamah Sesyen Izralizam Sanusi hari ini.Mohammad Farhan kemudian mengesahkan perkara itu dan memberitahu mahkamah, beliau dilantik oleh Siti Bainun semalam.Bagaimanapun, Timbalan Pendakwa Raya Zilfinaz Abbas memohon mahkamah merekodkan kronologi penarikan diri peguam-peguam yang mewakili Siti Bainun dalam kes tersebut.

(Pengasas Rumah Bonda Siti Bainun Ahd Razali (kiri) hadir di Kompleks Mahkamah Kuala Lumpur hari ini bagi perbicaraan kes yang dihadapinya berhubung pertuduhan mengabai dan menganiaya remaja perempuan Sindrom Down yang dikenali sebagai Bella berusia 13 tahun/ Foto BERNAMA)

Pada 26 Januari lepas, Siti Bainun diarahkan memberi keterangan membela diri walaupun beliau tidak diwakili peguam selepas Hakim Izralizam memutuskan bahawa prosiding bela diri itu perlu diteruskan agar tidak mengganggu perjalanan kes.Siti Bainun diperintahkan membela diri atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan Hakim Izralizam masih diteruskan.


Polis tumpaskan sindiket edar heroin bernilai RM4.05 juta

(Pemangku Ketua Polis Selangor, Datuk S.Sasikala Devi)

SHAH ALAM, 20 Februari - Polis Diraja Malaysia (PDRM) berjaya memberkas tiga individu lelaki dalam serbuan berasingan di sekitar Selangor dan Kedah yang menemukan 123 ketulan dadah jenis heroin bernilai RM4.05 juta untuk pasaran Lembah Klang, Rabu lalu.  Sindiket yang dipercayai aktif sejak November tahun lalu itu ditumpaskan Jabatan Siasatan Jenayah Narkotik (JSJN) Bukit Aman. Pemangku Ketua Polis Selangor, Datuk S.Sasikala Devi berkata serbuan pertama dijalankan di sekitar Klang menerusi tangkapan ke atas seorang lelaki yang dipercayai sedang menjalankan urusan pengedaran dadah.  Katanya, hasil siasatan berdasarkan serbuan pertama seterusnya membawa kepada tangkapan suspek kedua di sebuah rumah di Kapar, Klang manakala suspek ketiga di sebuah rumah di kawasan Kupang, Kedah.

(Pemangku Ketua Polis Selangor, Datuk S.Sasikala Devi menunjukkan ketulan dadah jenis heroin yang berjaya dirampas)

"Di dalam kedua-dua kes ini, satu suspek bekerja sebagai pemandu pekerja kilang manakala dua suspek lagi tidak bekerja. Ujian saringan awal air kencing kesemua suspek adalah negatif, semakan mendapati dua daripada suspek mempunyai rekod lampau iaitu di bawah Seksyen 420 Kanun Keseksaan, Seksyen 6 (2) PIN. Akta Hiburan 1952, Seksyen 6 ADB 1952, Seksyen 15(1)(a) ADB 1952, dadah yang dirampas dipercayai untuk dipasarkan di Lembah Klang," kata beliau pada sidang media di Ibu Pejabat Polis Kontinjen (IPK) Selangor, di sini hari ini. Kesemua suspek direman tujuh hari mulai 16 hingga 22 Februari dan kes disiasat di bawah Seksyen 39B Akta Dadah Berbahaya 1952. Keseluruhan heroin yang dirampas tersebut dipercayai boleh dibekalkan kepada 2.51 juta penagih.


Tengku Zafrul sahkan dipanggil SPRM

KUALA LUMPUR, 20 Februari- Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz mengesahkan telah dipanggil Suruhanjaya Pencegahan Rasuah Malaysia (SPRM) untuk membantu siasatan.Beliau menyatakan akan memberi kerjasama penuh kepada agensi itu."Saya boleh mengesahkan bahawa saya telah dipanggil oleh pihak SPRM."Insya-Allah saya akan berjumpa dengan pihak SPRM dalam masa terdekat dan akan memberi kerjasama sepenuhnya," katanya.

(Tengku Datuk Seri Zafrul Tengku Abdul Aziz)

Beliau bercakap kepada media selepas Sesi Libat Urus Tahun Baharu China 2023 anjuran MITI bersama agensi di Menara MITI, di sini hari ini.Tengku Zafrul bagaimanapun enggan mengulas sama ada siasatan membabitkan kes Jana Wibawa atau tidak.Ketua Pesuruhjaya SPRM, Tan Sri Azam Baki dalam kenyataan semalam memaklumkan, SPRM akan memanggil Tengku Zafrul yang juga merupakan bekas Menteri Kewangan berhubung bantuan rangsangan COVID-19, Jana Wibawa.


KDN beri amaran henti tindakan huru-hara

(Foto di media sosial yang tular menunjukkan sebahagian peserta membawa replika senjata padaperarakan sempena himpunan anjuran sebuah parti politik di Setiu, Terengganu, Jumaat lalu)

PUTRAJAYA, 20 Februari - Kementerian Dalam Negeri (KDN) memberi amaran kepada semua pihak agar menghentikan segala perbuatan yang berpotensi menimbulkan huru-hara kepada negara.Menterinya, Datuk Seri Saifuddin Nasution Ismail menerusi satu kenyataan berkata tindakan tegas akan diambil kepada sebarang elemen yang mengancam ketenteraman, keharmonian dan keselamatan rakyat."Saya memandang serius acara melibatkan perarakan replika bersenjata tajam yang berlangsung dalam suatu himpunan anjuran sebuah parti politik di Setiu, Terengganu, Jumaat lalu," katanya menerusi kenyataan, hari ini.Jelas beliau negara sedang berhadapan cabaran suasana politik 3R (bangsa, agama dan raja) sejak Pilihan Raya Umum ke-15 lalu dan menuntut semua pihak agar menjadi lebih sensitif dan bertanggungjawab terhadap sebarang isu yang boleh ‘memanaskan’ keadaan.

(Menteri Dalam Negeri, Datuk Seri Saifuddin Nasution Ismail)

Jumaat lalu, satu perarakan replika bersenjata tajam berlangsung dalam suatu himpunan anjuran sebuah parti politik di Setiu, Terengganu."Maka sudah tentu apa jua tindakan yang mempamerkan serta meluahkan semangat dengan diselangi apa-apa simbol berupa senjata atau ketenteraan amatlah tidak wajar," kata beliau.Saifuddin berkata upacara itu yang disiar dalam bentuk klip video dengan latar belakang nasyid dalam bahasa Arab yang jelas menekankan tema peperangan sehingga mengundang pertanyaan sama ada perarakan tersebut bermaksud menyuntik semangat perang.


Penubuhan jabatan kanak-kanak, usul dibawa semula ke Kabinet

KUALA LUMPUR, 20 Februari- Penubuhan Jabatan Kanak-Kanak bakal dicadangkan Kementerian Pembangunan Wanita, Keluarga dan Masyarakat (KPWKM).Ia bertujuan bagi mengendalikan kes melibatkan golongan tersebut.Menterinya, Datuk Seri Nancy Shukri berkata, usul cadangan akan dibawa semula ke Kabinet sebelum ia dibentangkan pada Belanjawan 2023, Jumaat ini.Sebelum ini, kementeriannya telah mencadangkan perkara tersebut, namun ia ditolak kerana membabitkan peruntukan yang terlalu besar."Ia bukan secara rasmi di Kabinet hari itu, secara prinsip, tapi saya memohon lagi sebelum hari pembentangan bajet ini. Pada pagi hari bajet, kita akan kemukakan lagi kertas cadandan kita ke kabinet dengan memohon izin dari YAB Perdana Menteri dan pihak kewangan pada hari itu", katanya.Beliau berkata dalam sidang media Lawatan Kerja ke Pusat Temuduga Kanak-Kanak (CIC) Bahagian Siasatan Seksual Wanita dan Kanak-Kanak (D11) Jabatan Siasatan Jenayah di Kuala Lumpur.

(Menteri Pembangunan Wanita, Keluarga dan MasyarakatDatuk Seri Nancy Shukri )


Tengku Zafrul sahkan dipanggil SPRM bantu siasatan

KUALA LUMPUR, 20 Februari- Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz mengesahkan telah dipanggil oleh Suruhanjaya Pencegahan Rasuah Malaysia (SPRM) bagi membantu siasatan agensi tersebut.Beliau memaklumkan akan bertemu pihak agensi itu untuk memberi keterangan dalam masa terdekat."Betul, saya mengesahkan telah dipanggil oleh pihak SPRM. Insya-Allah saya akan berjumpa dengan pihak SPRM dalam masa terdekat dan akan memberi kerjasama sepenuhnya untuk membantu pihak SPRM dalam siasatan mereka", katanya kepada media selepas Sesi Libat Urus Sambutan Tahun Baharu China MITI bersama agensi di Menara MITI, di sini.

(Menteri Perdagangan Antarabangsa dan IndustriTengku Datuk Seri Zafrul Tengku Abdul Aziz)

Bagaimanapun, beliau enggan mengulas sama ada ia berkaitan siasatan kes Jana Wibawa atau sebaliknya.Tambahnya, beliau akan hanya berkongsi butiran lanjut mengenainya selepas selesai memberi keterangan.Semalam, Ketua Pesuruhjaya SPRM, Tan Sri Azam Baki dalam kenyataan memaklumkan, SPRM akan memanggil Tengku Datuk Seri Zafrul yang juga merupakan bekas Menteri Kewangan berhubung bantuan rangsangan COVID-19, Jana Wibawa.


PH Terengganu buat laporan polis berhubung perarakan bawa replika senjata

KUALA TERENGGANU, 20 Februari- Pakatan Harapan (PH) Negeri Terengganu membuat satu laporan polis berkenaan video perarakan yang memaparkan sekumpulan pemuda dari sebuah parti politik yang didakwa membawa replika senjata dan perisai di Setiu Terengganu Jumaat lalu. Pengerusi PH Terengganu, Datuk Raja Kamarul Bahrin Shah Raja Ahmad berkata, laporan polis dibuat kerana tindakan sekumpulan pemuda daripada satu parti politik yang didakwa menimbulkan rasa tidak puas hati dan kegusaran dalam masyarakat. Beliau menggesa pihak polis agar mengenal pasti kesalahan-kesalahan yang dilakukan semasa program perarakan tersebut.

(Pengerusi PH Terengganu, Datuk Raja Kamarul Bahrin Shah Raja Ahmad)

"Bagaimana perkara seperti ini dibenarkan berlaku, bukan hanya pergerakan, tetapi perarakan dengan menunjukkan senjata atau replika senjata dengan satu perasaan yang boleh membimbangkan orang ramai."Laporan telah dibuat, bukan hanya di Terengganu, saya difahamkan di seluruh negara kerana ini merupakan satu budaya yang amat tidak sihat", katanya selepas hadir membuat laporan di Ibu Pejabat Polis Daerah Kuala Terengganu.


Program AiF dapat atasi isu pengangguran belia

KUALA LUMPUR, 20 Februari- Spektrum pekerjaan yang tidak sepadan dan jurang kemahiran sektor digital antara punca pengangguran berlaku dalam kalangan belia.  Menteri Ekonomi, Rafizi Ramli berkata program 'Academy in Factory' (AiF) menjadi antara inisiatif meningkatkan kebolehpasaran belia dalam bidang berkenaan.  Program itu dilihat berupaya menyediakan latihan kemahiran, seterusnya memberi peluang pekerjaan.  Menerusi AiF, beliau yakin mampu melatih 100,000 belia tahun ini bagi menangani isu pengangguran."Kita mempercepatkan daripada segi sektor tenaga kerja untuk melatih graduan dan golongan belia supaya menutup jurang di dalam kemahiran ada dalam peluang pekerjaan ini agar tidak bergantung untuk mendapatkan ijazah dan sijil dalam tempoh lama,tetapi lebih kepada bentuk latihan kerja," katanya ketika menjawab soalan Ahli Parlimen Parit, Muhammad Ismi Mat Taib di Parlimen, di sini.

(Program itu dilihat berupaya menyediakan latihan kemahiran, seterusnya memberi peluang pekerjaan)


Pertimbang permohonan peruntukan ahli parlimen, bukti komitmen kerajaan

KUALA LUMPUR, 20 Februari- Kerajaan Perpaduan sentiasa terbuka untuk mempertimbang permohonan peruntukan daripada mana-mana ahli parlimen seluruh negara. Ini bukti keterbukaan dan komitmen kerajaan untuk memberi bantuan kepada rakyat tanpa mengira pegangan politik.

(Menteri di Jabatan Perdana Menteri, Datuk Armizan Mohd Ali)

Menteri di Jabatan Perdana Menteri, Datuk Armizan Mohd Ali berkata, perkara itu bagaimanapun perlu mengambil kira keadaan semasa fiskal dan kewangan negara. "Asasnya dalam peruntukan kepada ahli parlimen kerajaan hari ini melalui permohonan daripada ketua parti, maka kerajaan pertimbangkan dan salurkan. "Mana-mana ahli parlimen yang belum menerima peruntukan, saya cadangkan agar memohon dan berunding dengan pimpinan kerajaan melalui Ketua Whip masing-masing agar dipertimbangkan peruntukan", katanya dalam sesi soal jawab di Dewan Rakyat.  Beliau menjawab soalan tambahan Ahli Parlimen Muar, Syed Saddiq Syed Abdul Rahman.


Drama Ringgit Ke Syurga, tingkat kesedaran jenayah rasuah

JOHOR BAHRU, 20 Februari- Radio Johorfm terus mengukuhkan jenamanya selaku radio pilihan pendengar di negeri itu menerusi pelancaran drama radio, Ringgit Ke Syurga yang akan bersiaran April ini.  Pengarah Bahagian Program Radio, Jabatan Penyiaran Malaysia, Nor Ain Bakir berkata, drama itu bakal memberi impak positif terutama meningkatkan kesedaran jenayah rasuah. Usaha Johorfm bekerjasama dengan Suruhanjaya Pencegahan Rasuah Malaysia (SPRM) Johor memberi peluang dan ruang kepada agensi-agensi kerajaan lain untuk terlibat menyiarkan drama di radio RTM."Bagi saya, penyampaian mesej melalui kandungan drama juga mampu menaikkan rating pendengar. Ia bukan sahaja mendidik masyarakat tetapi memberi nilai tambah kepada transformasi RTM untuk mempelbagaikan pengisian di radio," katanya kepada pemberita di sini.Sementara itu, Pengarah SPRM Johor, Datuk Azmi Alias berkata, drama itu mengetengahkan kisah-kisah benar kes rasuah yang berlaku di Johor yang dilakonkan kakitangan SPRM Johor.

(Sementara itu, Pengarah SPRM Johor, Datuk Azmi Alias berkata, drama itu mengetengahkan kisah-kisah benar kes rasuah yang berlaku di Johor yang dilakonkan kakitangan SPRM Johor)


'Program Jelajah YB Azlan', sasar perbaiki isu capaian telekomunikasi di Perak

IPOH, 20 Februari- Demi memastikan capaian telekomunikasi di Perak pada tahap terbaik, Program Jelajah YB Azlan dilancarkan pagi tadi untuk merealisasikan hasrat itu.Pengerusi Jawatankuasa Komunikasi, Multimedia dan NGO Perak, Mohd Azlan Helmi berkata pihaknya akan mengenal pasti isu berkaitan telekomunikasi menerusi lawatan ke setiap 59 kawasan Dewan Undangan Negeri (DUN) Perak.  Jelas beliau, penglibatan pelbagai jabatan dan agensi itu juga merupakan platform terbaik untuk mendapatkan maklum balas daripada ADUN setempat berkaitan isu telekomunikasi selain masalah melibatkan infrastruktur di kawasan tersebut.  Ia akan dilakukan menerusi taklimat dua hala serta lawatan yang diadakan setiap hari Isnin melibatkan dua DUN bagi setiap sesi.  "Dalam sidang dewan yang lepas, banyak perkara yang dibangkitkan oleh Yang Berhormat (YB) ADUN-ADUN dalam Perak ini mengenai masalah capaian telekomunikasi. Jadi, setelah berbincang dengan seluruh agensi, kami akan melaksanakan satu langkah drastik iaitu turun padang untuk melihat sendiri masalah tersebut dan kita ambil maklum balas untuk kita bantu," kata Azlan kepada pemberita RTM ketika melancarkan program tersebut di Kompleks Sultan Nazrin Muizzuddin Shah, di sini.

(Pengerusi Jawatankuasa Komunikasi, Multimedia dan NGO Perak, Mohd Azlan Helmi)

Tambahnya, selain mengenal pasti isu berkaitan telekomunikasi, pihaknya juga akan mencari tapak struktur baharu yang boleh dibangunkan di negeri itu.


Sokongan ekonomi domestik, Malaysia bakal pulih dengan kukuh - Principal Malaysia

KUALA LUMPUR, 20 Februari- Malaysia dijangka pulih semula dengan kukuh daripada kelembapan global.Ketua Pegawai Eksekutif dan Ketua Negara Principal Malaysia, Munirah Khairuddin berkata pemulihan akan disokong pertumbuhan progresif ekonomi domestik serta unjuran prestasi ekonomi dunia pasca pandemik yang meyakinkan.Walaupun kebimbangan terhadap kemelesetan masih wujud, namun tempoh sukar telah berakhir memandangkan majoriti pasaran mula menunjukkan petanda positif dipacu oleh pembukaan semula ekonomi China.Ia juga membuka peluang luas untuk dimanfaatkan rantau ini termasuk Malaysia, terutamanya dalam sektor boleh diperbaharui dan pelancongan.Namun, ia perlu diiringi usaha memperkasakan perusahaan kecil dan sederhana bagi menarik lebih banyak pelaburan langsung asing.  Dari segi prospek pasaran tempatan, keadaan politik yang kembali stabil selepas pilihan raya umum ke-15 telah mengurangan risiko dan mengukuhkan semula keyakinan pelabur.Tambahnya, hala tuju dasar akan dapat diperincikan dengan lebih jelas selepas pembentangan Belanjawan 2023.

Bagaimanapun, jelasnya, kerajaan akan meneruskan pelan konsolidasi fiskal secara berperingkat tanpa mengetepikan perbelanjaan pembangunan.

Pada masa sama memberikan tahap subsidi yang munasabah dan bentuk bantuan lain kepada rakyat.


Bursa Malaysia menandatangani MoC dengan MGTC, tingkat ekosistem VCM

KUALA LUMPUR, 20 Februari- Bursa Malaysia menandatangani Memorandum Kerjasama (MoC) dengan Perbadanan Teknologi Hijau dan Perubahan Iklim Malaysia (MGTC) bagi meningkatkan ekosistem Pasaran Karbon Sukarela (VCM). Kerjasama ini akan memberi fokus kepada tiga bidang utama iaitu pembangunan Buku Panduan VCM Kebangsaan, mewujudkan direktori pembekal perkhidmatan industri karbon dan mengadakan forum pasaran karbon Malaysia.Ketua Pegawai Eksekutif Bursa Malaysia, Datuk Muhamad Umar Swift berkata, usaha ini juga secara kolaboratif memajukan agenda hijau negara dan sifar karbon menjelang 2050. Tambahnya, inisiatif bersama ini juga akan membantu meningkatkan kedudukan Malaysia sebagai peneraju dalam penawaran berkaitan alam sekitar, sosial dan tadbir urus (ESG).

(Ketua Pegawai Eksekutif Bursa Malaysia, Datuk Muhamad Umar Swift)


IPTS tiada akreditasi, boleh didakwa dan denda

KUALA LUMPUR, 20 Februari- Institut Pengajian Tinggi Swasta (IPTS) yang menawarkan program tidak mendapat akreditasi tetapi mendakwa program tersebut mendapat akreditasi Agensi Kelayakan Malaysia (MQA), boleh didakwa.Malah, sekiranya disabitkan bersalah, pihak IPTS tersebut boleh didenda tidak melebihi RM100,000 atau dipenjarakan selama tempoh tidak melebihi dua tahun atau kedua-duanya sekali. Jelas Menteri Pendidikan Tinggi, Datuk Seri Mohamed Khaled Nordin, tindakan juga akan diambil kepada IPTS yang mengiklankan program pengajian yang tidak mendapat akreditasi MQA. "Malah, di bawah Seksyen 97, sebarang aktiviti mempromosi dan mengiklankan program pengajian yang tidak mendapat akreditasi MQA boleh apabila disabitkan, didenda tidak melebihi RM200,000 atau dipenjarakan selama tempoh tidak melebihi tiga tahun atau kedua-duanya. Selain kerangka kelulusan dan pemantauan yang ketat ini, pihak kementerian juga bertindak berdasarkan aduan orang awam yang diterima menerusi saluran aduan yang telah disediakan," katanya dalam sidang Parlimen ketika menjawab pertanyaan Ahli Parlimen Kinabatangan, Datuk Seri Bung Moktar RadinKatanya, kementerian sentiasa menjalankan pemantauan dan penguatkuasaan ke atas IPT bagi memastikan akta dan peraturan sentiasa dipatuhi.

(Katanya, kementerian sentiasa menjalankan pemantauan dan penguatkuasaan ke atas IPT bagi memastikan akta dan peraturan sentiasa dipatuhi)


Garis panduan MSNR perlu teliti semua aspek

KUALA LUMPUR, 20 Februari- Garis panduan "Malaysian Sustainable Natural Rubber" (MSNR) yang sedang dibangunkan perlu melihat keseluruhan aspek termasuk pekebun kecil.Menurut Timbalan Perdana Menteri, Datuk Seri Fadillah Yusof, garis panduan tidak hanya menjurus kepada alam sekitar, ia perlu mematuhi Agenda Pertubuhan Bangsa-bangsa Bersatu 2030 dalam Matlamat Pembangunan Mampan."Kalau kita melihat pada negara-negara yang lain sama ada benua Eropah dan Amerika hanya melihat satu sudut sahaja iaitu alam sekitar dan penebangan hutan.

"Tetapi kita melihat kepada keseluruhan, sebab kita melihat juga kepada pekebun kecil, tidak ramai yang melihat pada pekebun kecil, sebab pekebun kecil ini dalam 'United Nation Development Goals' ialah untuk merapat jurang dan membasmi kemiskinan, jurang pendapatan dan pembangunan yang lestari yang mampan", katanya.

(Timbalan Perdana Menteri, Datuk Seri Fadillah Yusof)

Garis panduan yang akan dilaksanakan ini akan memastikan pematuhan lima prinsip iaitu Sifar Penebangan Hutan, Tiada Rampasan Tanah, Kelestarian Alam Sekitar, Pematuhan Sosial dan Kebolehkesanan Rantaian Bekalan dalam Industri Getah.Beliau yang juga Menteri Perladangan dan Komoditi hari ini hadir bagi merasmikan International Rubber Research Development Board, International Rubber Conference IRRDB IRC 2023 di ibu negara.Platform perkongsian maklumat dan hasil penyelidikan tentang getah ini mengumpulkan 20 buah negara pengeluar dan pengguna getah antaranya China, Perancis, India, Indonesia, Cameroon, Brazil dan Singapura. Persidangan yang berlangsung dua hari bermula hari ini dihadiri 200 peserta terdiri daripada kalangan penyelidik getah, penanam getah, pemproses, pengilang, peniaga, pengeksport, penggubal dasar, serta pihak berkepentingan industri sekali gus bagi memperkukuh jaringan kerjasama bagi memperkasa rangkaian sektor getah.